Oficialusis leidinys L 205 , 04/08/1999 p. 0003 - 0052



Europos Bendrijų bei jų valstybių narių ir Gruzijos partnerystės ir bendradarbiavimo susitarimas [1] BELGIJOS KARALYSTĖ, DANIJOS KARALYSTĖ, VOKIETIJOS FEDERACINĖ RESPUBLIKA, GRAIKIJOS RESPUBLIKA, ISPANIJOS KARALYSTĖ, PRANCŪZIJOS RESPUBLIKA, AIRIJA, ITALIJOS RESPUBLIKA, LIUKSEMBURGO DIDŽIOJI HERCOGYSTĖ, NYDERLANDŲ KARALYSTĖ, AUSTRIJOS RESPUBLIKA, PORTUGALIJOS RESPUBLIKA, SUOMIJOS RESPUBLIKA, ŠVEDIJOS KARALYSTĖ, JUNGTINĖ DIDŽIOSIOS BRITANIJOS IR ŠIAURĖS AIRIJOS KARALYSTĖ, Europos bendrijos steigimo sutarties, Europos anglių ir plieno bendrijos steigimo sutarties ir Europos atominės energijos bendrijos steigimo sutarties Susitariančiosios Šalys, toliau – valstybės narės, bei EUROPOS BENDRIJA, EUROPOS ANGLIŲ IR PLIENO BENDRIJA IR EUROPOS ATOMINĖS ENERGIJOS BENDRIJA, toliau – Bendrija, ir GRUZIJA, ATSIŽVELGDAMOS į Bendrijos, jos valstybių narių ir Gruzijos bendradarbiavimo ryšius bei jų bendras vertybes, PRIPAŽINDAMOS, kad Bendrija ir Gruzija nori stiprinti šiuos ryšius ir nustatyti partnerystę ir bendradarbiavimą, kuris sustiprintų ir plėstų praeityje užmegztus santykius, ypač 1989 m. gruodžio 18 d. pasirašytu Europos ekonominės bendrijos, Europos atominės energijos bendrijos ir Tarybų Socialistinių Respublikų Sąjungos susitarimu dėl prekybos ir komercinio bei ekonominio bendradarbiavimo, ATSIŽVELGDAMOS į Bendrijos bei jos valstybių narių ir Gruzijos pasiryžimą stiprinti politines ir ekonomines laisves, kurios sudaro tos partnerystės pagrindą, ATSIŽVELGDAMOS į Šalių pasiryžimą skatinti tarptautinę taiką ir saugumą, taip pat taikų ginčų sprendimą ir šiuo tikslu bendradarbiauti Jungtinių Tautų ir Europos saugumo ir bendradarbiavimo organizacijos (ESBO) sistemoje, ATSIŽVELGDAMOS į Bendrijos bei jos valstybių narių ir Gruzijos tvirtą pasiryžimą visiškai įgyvendinti Europos saugumo ir bendradarbiavimo konferencijos (ESBK) baigiamojo akto principus ir nuostatas, vėlesnių posėdžių Madride ir Vienoje baigiamuosius dokumentus, ESBK Bonos konferencijos dėl ekonominio bendradarbiavimo dokumentą, Paryžiaus chartiją naujai Europai ir 1992 m. ESBK Helsinkio dokumentą "Permainų iššūkiai" ir kitus ESBO pagrindinius dokumentus, PRIPAŽINDAMOS, kad tokiomis sąlygomis Gruzijos nepriklausomybės, suverenumo ir teritorinio vientisumo palaikymas prisidės prie taikos ir stabilumo Europoje išsaugojimo, ĮSITIKINUSIOS pirmaeile teisės viešpatavimo ir pagarbos žmogaus teisėms, ypač mažumoms priklausančių asmenų teisėms, daugiapartinės sistemos su laisvais ir demokratiniais rinkimais nustatymo ir ekonomikos liberalizavimo siekiant kurti rinkos ekonomiką svarba, ir pripažindamos Gruzijos pastangas sukurti tais principais pagrįstą politinę ir ekonominę sistemą, MANYDAMOS, kad visiškas šio Partnerystės ir bendradarbiavimo susitarimo įgyvendinimas priklausys nuo Gruzijos politinių, ekonominių ir teisinių reformų bei prisidės prie jų tęsimo ir vykdymo, taip pat kad yra nustatyti būtini bendradarbiavimo veiksniai, ypač atsižvelgiant į ESBK Bonos konferencijos išvadas, NORĖDAMOS skatinti regioninio bendradarbiavimo su kaimyninėmis šalimis procesą šio Susitarimo taikymo srityse, siekiant paskatinti regiono gerovę ir stabilumą, pirmiausia iniciatyvas, kurių tikslas – skatinti Užkaukazės regiono nepriklausomų valstybių ir kitų kaimyninių valstybių bendradarbiavimą ir tarpusavio pasitikėjimą, SIEKDAMOS užmegzti ir plėtoti nuolatinį politinį dialogą dvišaliais, regioniniais ir tarptautiniais abipusio intereso klausimais, PRIPAŽINDAMOS IR PALAIKYDAMOS Gruzijos siekį įtvirtinti glaudų bendradarbiavimą su Europos institucijomis, ATSIŽVELGDAMOS į būtinybę skatinti investicijas Gruzijoje, įskaitant investicijas į energetikos sektorių, ir tai, kad Bendrija bei jos valstybės narės teikia svarbą energetikos produktų tranzito teisingoms sąlygoms; patvirtindamos svarbą, kurią Bendrija bei jos valstybės narės ir Gruzija teikia Europos energetikos chartijai ir Energetikos chartijos protokolui dėl energijos efektyvumo ir su tuo susijusių aplinkosaugos aspektų, ATSIŽVELGDAMOS į Bendrijos pasirengimą numatyti ekonominį bendradarbiavimą ir prireikus teikti techninę pagalbą, TURĖDAMOS OMENYJE Susitarimo naudingumą sudarant palankias sąlygas laipsniškam artimesnių Gruzijos ir platesnės bendradarbiavimo erdvės Europoje bei kaimyniniuose regionuose santykių kūrimui ir jo laipsnišką integraciją į atvirą tarptautinę sistemą, ATSIŽVELGDAMOS į Šalių įsipareigojimus liberalizuoti prekybą laikantis Pasaulio prekybos organizacijos (PPO) taisyklių, SUPRASDAMOS, kad reikia sudaryti verslui ir investicijoms palankesnes sąlygas, taip pat palankesnes sąlygas tokiose srityse, kaip bendrovių įsisteigimas, darbo, paslaugų teikimas ir kapitalo judėjimas, ĮSITIKINUSIOS, kad šis Susitarimas sudarys palankų klimatą Šalių ekonominiams ryšiams, ypač plėtojant prekybą ir investicijas, kurios itin svarbios ekonomikos pertvarkai ir technologiniam modernizavimui, SIEKDAMOS nustatyti glaudų bendradarbiavimą aplinkosaugos srityje atsižvelgiant į esamą Šalių savitarpio priklausomumą šioje srityje, PRIPAŽINDAMOS, kad bendradarbiavimas nelegalios imigracijos prevencijos ir kontrolės srityje yra vienas iš pagrindinių Susitarimo tikslų, SIEKDAMOS nustatyti kultūrinį bendradarbiavimą ir gerinti informacijos srautus, SUSITARĖ: 1 straipsnis Šiuo Susitarimu nustatoma Bendrijos bei jos valstybių narių ir Gruzijos partnerystė. Šios partnerystės tikslai: - sudaryti Šalių politiniam dialogui atitinkamą struktūrą, leidžiančią plėtoti politinius santykius, - remti Gruzijos pastangas stiprinti demokratiją, vystyti savo ekonomiką ir užbaigti perėjimą į rinkos ekonomiką, - skatinti prekybą ir investicijas bei darnius Šalių ekonominius ryšius ir taip palaikyti tvarią jų ekonominę plėtrą, - sukurti teisinio, ekonominio, socialinio, finansinio, civilinio mokslinio, technologinio bei kultūrinio bendradarbiavimo pagrindą. I ANTRAŠTINĖ DALIS BENDRIEJI PRINCIPAI 2 straipsnis Pagarba demokratijai, tarptautinės teisės principams ir žmogaus teisėms, kaip apibrėžta pirmiausia Jungtinių Tautų chartijoje, Helsinkio baigiamajame akte ir Paryžiaus chartijoje naujai Europai, taip pat rinkos ekonomikos principai, įskaitant ESBK Bonos konferencijos dokumentuose išdėstytus principus, yra Šalių vidaus ir užsienio politikos pamatas bei esminė partnerystės ir šio Susitarimo dalis. 3 straipsnis Šalys mano, kad naujų nepriklausomų valstybių, atsiradusių iširus Tarybų Socialistinių Respublikų Sąjungai (toliau – nepriklausomos valstybės) gerovei ir stabilumui užtikrinti yra būtina, kad jos palaikytų ir plėtotų tarpusavio bendradarbiavimą pagal Helsinkio baigiamojo akto principus ir tarptautinę teisę, palaikydamos gerus kaimyniškus santykius, ir dėtų visas pastangas šiam procesui paskatinti. 4 straipsnis Šalys prireikus apsvarsto Gruzijos aplinkybių pokyčius, pirmiausia dėl ekonominių sąlygų ir į rinką orientuotų ekonomikos reformų. Atsižvelgdama į šias aplinkybes, Bendradarbiavimo taryba gali teikti Šalims rekomendacijas dėl bet kurios iš šio Susitarimo dalies plėtotės. II ANTRAŠTINĖ DALIS POLITINIS DIALOGAS 5 straipsnis Tarp Šalių nustatomas nuolatinis politinis dialogas, kurį jos ketina plėtoti ir intensyvinti. Jis lydi ir stiprina artimesnių Europos Sąjungos ir Gruzijos santykių kūrimą, remia toje šalyje vykstančius politinius ir ekonominius pokyčius ir padeda kurti naujas bendradarbiavimo formas. Politinis dialogas: - sustiprins Gruzijos ryšius su Bendrija bei jos valstybėmis narėmis, o kartu ir su visa demokratinių valstybių bendruomene. Ekonominė konvergencija, pasiekta šiuo Susitarimu, atvers kelius intensyvesniems politiniams santykiams, - užtikrins didesnį pozicijų bendro intereso tarptautiniais klausimais suartėjimą, taip padidinant regiono saugumą ir stabilumą ir skatinant tolesnę Užkaukazės nepriklausomų valstybių plėtrą, - numato, kad Šalys stengsis bendradarbiauti klausimais, susijusiais su stabilumo ir saugumo Europoje stiprinimu, demokratijos principų laikymusi, pagarba žmogaus teisėms, ypač mažumoms priklausančių asmenų teisėms, bei jos skatinimu, ir prireikus rengia konsultacijas atitinkamais klausimais. Toks dialogas gali vykti regioniniu pagrindu, siekiant prisidėti prie regioninių konfliktų sprendimo ir įtampos pašalinimo. 6 straipsnis Ministrų lygiu politinis dialogas vyksta Bendradarbiavimo taryboje, įsteigtoje pagal 81 straipsnį, o kitais atvejais – bendru sutarimu. 7 straipsnis Šalys nustato kitas politinio dialogo procedūras ir mechanizmus, pirmiausia šiuos: - reguliarūs vyresniųjų pareigūnų, atstovaujančių Bendrijai bei jos valstybėms narėms ir Gruzijai, susitikimai, - galimybių, kurias teikia Šalių diplomatiniai kanalai, įskaitant atitinkamus kontaktus dvišalių ir daugiašalių santykių srityje, pavyzdžiui, Jungtinėse Tautose, ESBO posėdžiuose ir kitur, visapusiškas panaudojimas, - bet kurios kitos priemonės, įskaitant ekspertų susitikimų, kurie padėtų įtvirtinti ir plėtoti šį dialogą, galimybę. 8 straipsnis Politinis dialogas parlamentų lygiu vyksta 86 straipsniu įsteigtame Parlamentiniame bendradarbiavimo komitete. III ANTRAŠTINĖ DALIS PREKYBA PREKĖMIS 9 straipsnis 1. Šalys suteikia viena kitai didžiausio palankumo režimą visose srityse dėl: - muitų ir mokesčių, taikomų importui ir eksportui, įskaitant tokių muitų ir mokesčių rinkimo būdą, - nuostatų, susijusių su muitinės formalumų atlikimų, tranzitu, sandėliavimu ir perkrovimu, - mokesčių ir kitų bet kokios rūšies vidaus rinkliavų, tiesiogiai ar netiesiogiai taikomų importuotoms prekėms, - mokėjimo būdų ir tokių mokėjimų pervedimo, - taisyklių, susijusių su prekių pardavimu, pirkimu, vežimu, platinimu ir naudojimu vidaus rinkoje. 2. Šio straipsnio 1 dalis netaikoma: a) pranašumams, teikiamiems siekiant sukurti muitų sąjungą ar laisvosios prekybos erdvę arba sukūrus tokią sąjungą ar erdvę; b) pranašumams, teikiamiems konkrečioms šalims pagal PPO taisykles ir kitus tarptautinius susitarimus besivystančių šalių labui; c) pranašumams, teikiamiems kaimyninėms šalims siekiant lengvinti pasienio judėjimą. 3. Pereinamuoju laikotarpiu, kuris baigiasi, kai Gruzija prisijungia prie PPO arba 1998 m. gruodžio 31 d., atsižvelgiant į tai, kuri data yra ankstesnė, 1 dalies nuostatos netaikomos I priede apibrėžtiems pranašumams, kuriuos Gruzija suteikia kitoms valstybėms, tapusioms nepriklausomomis iširus TSRS. 10 straipsnis 1. Šalys sutaria, kad tranzito laisvės principas yra esminė sąlyga šio Susitarimo tikslams pasiekti. Dėl to kiekviena Šalis užtikrina neribotą tranzitą per savo teritoriją prekėms, kurių kilmės vieta arba kurių paskirties vieta yra kitos Šalies muitų teritorija. 2. Tarp Šalių taikomos GATT V straipsnio 2, 3, 4 ir 5 dalyse apibūdintos taisyklės. 3. Šiame straipsnyje nustatytos taisyklės neprieštarauja jokioms kitoms specialioms taisyklėms, susijusioms su konkrečiais sektoriais, pirmiausia transporto, ar Šalių sutartais produktais. 11 straipsnis Nepažeisdama teisių ir įsipareigojimų, kylančių iš abi Šalis saistančių tarptautinių konvencijų dėl prekių laikinojo įvežimo, kiekviena Šalis atleidžia kitą Šalį nuo importo mokesčių ir muitų mokėjimo už laikinai įvežtas prekes tais atvejais ir laikantis tų procedūrų, kuriuos numato bet kuri kita ją saistanti tarptautinė konvencija šiuo klausimu, pagal jos teisės aktus. Atsižvelgiama į sąlygas, kuriomis atitinkama Šalis yra priėmusi iš tokios konvencijos kylančius įsipareigojimus. 12 straipsnis 1. Gruzijos kilmės prekės importuojamos į Bendriją be kiekybinių apribojimų, nepažeidžiant šio Susitarimo 14, 17 ir 18 straipsnių nuostatų. 2. Bendrijos kilmės prekės importuojamos į Gruziją be jokių kiekybinių apribojimų ir lygiaverčio poveikio priemonių, nepažeidžiant šio Susitarimo 14 straipsnio nuostatų. 13 straipsnis Šalys tarpusavyje prekiauja prekėmis rinkos kainomis. 14 straipsnis 1. Jei koks nors produktas yra importuojamas į vienos iš Susitariančiųjų Šalių teritoriją tokiais padidintais kiekiais ir tokiomis sąlygomis, kad daro arba gali padaryti žalą panašių ar tiesiogiai konkuruojančių produktų vidaus gamintojams, Bendrija arba Gruzija, kuri iš jų suinteresuota, gali imtis atitinkamų priemonių laikydamasi toliau nurodytų procedūrų ir sąlygų. 2. Prieš imdamasi kokių nors priemonių arba atvejais, kuriems taikoma šio straipsnio 4 dalis, kuo greičiau po to atitinkamai Bendrija arba Gruzija Bendradarbiavimo tarybai pateikia visą svarbią informaciją, siekiant rasti abiem Šalims priimtiną sprendimą, kaip numatyta XI antraštinėje dalyje. 3. Jei po šių konsultacijų Šalys per 30 dienų nuo perdavimo Bendradarbiavimo tarybai nepasiekia susitarimo dėl veiksmų šiai situacijai išvengti, konsultacijų prašiusi Šalis gali apriboti atitinkamų produktų importą arba taikyti kitas atitinkamas priemones tokiu mastu ir tokį laikotarpį, kokių reikia, kad žala nebūtų padaryta arba ji būtų atitaisyta arba kitoms tinkamoms priemonėms priimti. 4. Kritinėmis aplinkybėmis, kai delsimas padarytų nepataisomą žalą, Šalys gali imtis priemonių iki konsultacijų, jeigu konsultacijos surengiamos tuojau po to, kai tokių veiksmų buvo imtasi. 5. Pasirinkdamos priemones pagal šį straipsnį, Šalys pirmenybę teikia toms, kurios mažiausiai trikdo šio Susitarimo tikslų siekimą. 6. Jokia šio straipsnio nuostata jokiu būdu neužkerta kelio bet kuriai Šaliai imtis antidempingo ar kompensacinių priemonių pagal GATT VI straipsnį, Susitarimą dėl GATT VI straipsnio įgyvendinimo, Susitarimą dėl GATT VI, XVI ir XXIII straipsnių aiškinimo ir taikymo arba susijusius vidaus teisės aktus. 15 straipsnis Šalys įsipareigoja apsvarstyti šio Susitarimo nuostatų dėl tarpusavio prekybos prekėmis plėtotę atsižvelgdamos į aplinkybes, įskaitant padėtį, susijusią su Gruzijos prisijungimu prie PPO. Bendradarbiavimo taryba gali teikti Šalims rekomendacijas dėl tokios plėtotės, kurios prireikus gali būti priimtos ir įgyvendintos Šalių susitarimu, laikantis jų atitinkamų procedūrų. 16 straipsnis Šis Susitarimas neužkerta kelio importo, eksporto ar tranzitu vežamų prekių draudimams arba apribojimams dėl viešosios moralės, viešosios tvarkos ar visuomenės saugumo, žmonių, gyvūnų ar augalų gyvybės ar sveikatos apsaugos, gamtinių išteklių apsaugos, meninę, istorinę ar archeologinę vertę turinčių nacionalinių vertybių apsaugos arba intelektinės, pramoninės komercinės nuosavybės apsaugos ar taisyklių, susijusių su auksu ar sidabru. Tačiau tokie uždraudimai ir apribojimai neturi būti šališko diskriminavimo ar Šalių tarpusavio prekybos paslėpto ribojimo priemonė. 17 straipsnis Ši antraštinė dalis netaikoma prekybai tekstilės gaminiais, klasifikuojamais kombinuotosios nomenklatūros 50–63 skirsniuose. Prekybą šiais gaminiais reglamentuoja atskiras susitarimas, parafuotas 1995 m. gruodžio 22 d. ir laikinai taikomas nuo 1996 m. sausio 1 d. 18 straipsnis 1. Prekybą produktais, kuriems taikoma Europos anglių ir plieno bendrijos steigimo sutartis, reglamentuoja šios antraštinės dalies nuostatos, išskyrus 12 straipsnį. 2. Įsteigiama kontaktinė grupė anglių ir plieno klausimais, kurią sudaro Bendrijos ir Gruzijos atstovai. Kontaktinė grupė reguliariai keičiasi informacija visais Šalim rūpimais klausimais dėl anglių ir plieno. 19 straipsnis Prekyba branduolinėmis medžiagomis vyks pagal Europos atominės energijos steigimo sutarties nuostatas. Prireikus prekybai branduolinėmis medžiagomis taikomos konkretaus Europos atominės energijos bendrijos ir Gruzijos susitarimo nuostatos. IV ANTRAŠTINĖ DALIS VERSLUI IR INVESTICIJOMS SKIRTOS NUOSTATOS I SKYRIUS DARBO SĄLYGOS 20 straipsnis 1. Atsižvelgdamos į kiekvienoje valstybėje narėje taikomus įstatymus, sąlygas ir tvarką, Bendrija ir jos valstybės narės užtikrina, kad režimas, taikomas Gruzijos piliečiams, teisėtai samdomiems kurios nors valstybės narės teritorijoje, nediskriminuotų jų dėl pilietybės, lyginant su jų piliečiais, darbo sąlygų, atlyginimo ar atleidimo iš darbo atžvilgiu. 2. Atsižvelgdama į savo įstatymus, sąlygas ir tvarką, Gruzija užtikrina, kad režimas, taikomas bet kurios valstybės narės piliečiams, teisėtai samdomiems Gruzijos teritorijoje, nediskriminuotų jų dėl pilietybės, lyginant su jos piliečiais, darbo sąlygų, atlyginimo ar atleidimo iš darbo atžvilgiu. 21 straipsnis Bendradarbiavimo taryba nagrinėja, kaip galima pagerinti verslininkų darbo sąlygas laikantis Šalių tarptautinių įsipareigojimų, įskaitant tuos, kurie išdėstyti ESBK Bonos konferencijos dokumente. 22 straipsnis Bendradarbiavimo taryba teikia rekomendacijas šio Susitarimo 20 ir 21 straipsniams įgyvendinti. II SKYRIUS BENDROVIŲ ĮSISTEIGIMUI IR VEIKLAI TURINČIOS POVEIKIO SĄLYGOS 23 straipsnis 1. Bendrija ir jos valstybės narės Gruzijos bendrovių įsisteigimui, kaip apibrėžta 25 straipsnio d punkte, taiko ne mažiau palankų režimą nei tas, kuris taikomas bet kuriai trečiajai šaliai. 2. Nepažeidžiant IV priede išvardytų išlygų, Bendrija ir jos valstybės narės taiko jų teritorijoje įsisteigusių Gruzijos bendrovių dukterinių bendrovių veiklai ne mažiau palankų režimą nei tas, kuris taikomas bet kuriai Bendrijos bendrovei. 3. Bendrija ir jos valstybės narės jų teritorijoje įsisteigusių Gruzijos bendrovių filialų veiklai taiko ne mažiau palankų režimą nei tas, kuris taikomas bet kurios trečiosios šalies bendrovėms. 4. Nepažeisdama V priede išdėstytų išlygų ir laikydamasi jame išdėstytų sąlygų, Gruzija Bendrijos bendrovių įsisteigimui, kaip apibrėžta 25 straipsnio d punkte, taiko ne mažiau palankų režimą nei tas, kuris taikomas Gruzijos bendrovėms arba bet kurios trečiosios šalies bendrovėms, atsižvelgiant į tai, kuris režimas palankesnis, o jos teritorijoje įsisteigusių Bendrijos bendrovių dukterinių bendrovių ir filialų veiklai taiko ne mažiau palankų režimą nei tas, kuris taikomas jos pačios bendrovėms arba filialams arba bet kurios trečiosios šalies bendrovėms arba filialams, atsižvelgiant į tai, kuris režimas palankesnis. 24 straipsnis 1. Nepažeidžiant 100 straipsnio nuostatų, 23 straipsnio nuostatos netaikomos oro transportui, vidaus vandenų transportui ir jūrų transportui. 2. Tačiau toliau nurodytoms veiklos rūšims, kurių imasi laivybos agentūros teikdamos tarptautinio jūrų transporto paslaugas, įskaitant mišraus transporto operacijas, susijusias su kelionės jūra etapu, kiekviena Šalis, laikydamasi kiekvienoje Šalyje taikomų įstatymų ir kitų teisės aktų, leidžia kitos Šalies bendrovėms komercine prasme būti jos teritorijoje dukterinių bendrovių ar filialų forma, taikydama įsisteigimo ir veiklos sąlygas, kurios yra ne mažiau palankios negu tos, kurios taikomos jos pačios bendrovėms arba bet kurios trečiosios šalies bendrovių dukterinėms bendrovėms ar filialams, atsižvelgiant į tai, kurios iš jų yra palankesnės. 3. Tokia veikla apima šiuos veiksmus, bet jais neapsiriboja: a) jūrų transporto ir su juo susijusių paslaugų rinkodara ir pardavimas per tiesioginius kontaktus su klientais nuo kainų iki sąskaitos faktūros pateikimo; šias paslaugas gali teikti arba siūlyti pats paslaugų teikėjas ar paslaugų teikėjai, su kuriais paslaugų pardavėjas yra sudaręs nuolatinius verslo susitarimus; b) bet kurių transporto ir susijusių paslaugų, apimančių vidaus transporto paslaugas, teikiamas bet kokiais būdais, įskaitant vidaus vandenų kelius, kelius ir geležinkelius, būtinas integruotoms paslaugoms teikti, pirkimą ir naudojimąsi jomis savo ar klientų vardu (ir jų perpardavimą savo klientams); c) dokumentacijos rengimas, susijęs su transporto dokumentais, muitinės dokumentais ar kitais dokumentais, susijusiais su vežamų prekių kilme ir pobūdžiu; d) verslo informacijos teikimas bet kuriomis priemonėmis, įskaitant kompiuterizuotas informacines sistemas ir keitimąsi elektroniniais duomenimis (atsižvelgiant į nediskriminacinius telekomunikacijų apribojimus); e) bet kokio verslo susitarimo sudarymą, įskaitant dalyvavimą bendrovės kapitale ir vietinio personalo priėmimą į darbą (arba užsienio personalo priėmimą į darbą pagal atitinkamas šio Susitarimo nuostatas), su bet kuria vietine laivybos agentūra; f) veikimą bendrovių vardu, inter alia, organizuojant, prireikus, laivo iškvietimą arba krovinių perėmimą. 25 straipsnis Šiame susitarime: a) Bendrijos bendrovė arba Gruzijos bendrovė – tai bendrovė, įsteigta atitinkamai pagal valstybės narės arba Gruzijos įstatymus ir turinti savo registruotą buveinę ar centrinę administraciją arba pagrindinę verslo vietą atitinkamai Bendrijos arba Gruzijos teritorijoje. Tačiau, jei bendrovė, įsteigta atitinkamai pagal valstybės narės arba Gruzijos įstatymus, turi tik savo registruotą buveinę atitinkamai Bendrijos arba Gruzijos teritorijoje, ta bendrovė laikoma atitinkamai Bendrijos arba Gruzijos bendrove, jei jos veikla turi realų ir nenutrūkstamą ryšį atitinkamai su vienos iš valstybių narių arba Gruzijos ekonomika; b) bendrovės dukterinė bendrovė – tai pirmosios bendrovės kontroliuojama bendrovė; c) filialas – tai juridinio asmens statuso neturinti verslo vieta, kuri turi pastovumo požymių, kaip patronuojančio subjekto padalinys, turi administraciją ir yra materialiai aprūpinta turėti verslo santykių su trečiosiomis šalimis taip, kad pastarosios, žinodamos, kad prireikus bus teisinis ryšys su patronuojančiu subjektu, pagrindine buveine, kuri yra užsienyje, neturi derėtis tiesiogiai su tokiu patronuojančiu subjektu, bet gali sudaryti sandorius verslo vietoje, kuri yra padalinys; d) įsisteigimas – tai Bendrijos arba Gruzijos bendrovių, kaip nurodyta a punkte, teisė imtis ekonominės veiklos steigiant atitinkamai Gruzijoje arba Bendrijoje dukterines bendroves ir filialus; e) veikla – tai ekonominės veiklos vykdymas; f) ekonominė veikla – pramoninio, komercinio ar profesinio pobūdžio veikla. Tarptautinio jūrų transporto atveju, įskaitant mišraus transporto operacijas, susijusias su kelionės jūra etapu, valstybių narių arba Gruzijos nacionaliniai subjektai, įsisteigę atitinkamai už Bendrijos arba Gruzijos ribų, bei už Bendrijos arba Gruzijos ribų įsteigtos laivybos bendrovės, kurias kontroliuoja atitinkamai valstybės narės arba Gruzijos nacionaliniai subjektai, taip pat patenka į šio skyriaus ir III skyriaus nuostatų taikymo sritį, jei jų laivai yra įregistruoti atitinkamai toje valstybėje narėje arba Gruzijos pagal atitinkamus jų teisės aktus. 26 straipsnis 1. Nepaisant bet kurių kitų šio Susitarimo nuostatų, jokiai Šaliai nedraudžiama taikyti riziką ribojančias priemones, įskaitant priemones, skirtas investuotojams, indėlininkams, draudėjams ar asmenims, kuriems finansinės paslaugos teikėjas yra įsipareigojęs kaip patikėtinis, apsaugoti arba finansų sistemos vientisumui ir stabilumui užtikrinti. Jeigu tokios priemonės prieštarauja šio Susitarimo nuostatoms, jos nenaudojamos kaip būdas išvengti kurios nors Šalies įsipareigojimų pagal šį Susitarimą. 2. Jokia šio Susitarimo nuostata negali būti aiškinama kaip reikalavimas, kad kuri nors Šalis atskleistų su individualių klientų reikalais ir sąskaitomis susijusią informaciją arba bet kokią konfidencialią ar viešųjų subjektų turimą patentinę informaciją. 3. Šiame Susitarime finansinės paslaugos – tai III priede apibūdinta veikla. 27 straipsnis Šio Susitarimo nuostatos nekliudo abiem Šalims taikyti jokių priemonių, kurios yra būtinos siekiant neleisti pasinaudojant šio Susitarimo nuostatomis apeiti jos priemones, taikomas trečiųjų šalių patekimui į jos rinką. 28 straipsnis 1. Nepaisant šios antraštinės dalies I skyriaus nuostatų, Bendrijos arba Gruzijos bendrovė, įsisteigusi atitinkamai Gruzijos arba Bendrijos teritorijoje, turi teisę samdyti arba kad jos dukterinės bendrovės arba filialai, laikydamiesi priimančiojoje įsisteigimo šalyje galiojančių įstatymų, samdytų atitinkamai Gruzijos ir Bendrijos teritorijoje darbuotojus, kurie yra atitinkamai valstybių narių ir Gruzijos piliečiai, jei tokie darbuotojai priklauso pagrindiniam personalui, kaip apibrėžta 2 dalyje, ir jei juos išimtinai samdo bendrovės, dukterinės bendrovės arba filialai. Leidimai gyventi ir dirbti tokiems darbuotojams išduodami tik tokio darbo laikotarpiui. 2. Pirmiau minėtų bendrovių, čia vadinamų "organizacijomis", pagrindinis personalas yra "bendrovės viduje perkelti darbuotojai", kaip apibrėžta c punkte, pagal toliau nurodytas kategorijas, jeigu organizacija yra juridinis asmuo ir jeigu atitinkami asmenys buvo samdomi arba joje yra buvę partneriais (išskyrus daugumą akcijų turinčius akcininkus) bent metus prieš pat tokį perkėlimą: a) asmenys, einantys organizacijoje aukštesnes pareigas, kurie visų pirma vadovauja steiginio valdymui, daugiausia prižiūrimi tos įmonės direktorių valdybos ar akcininkų arba gaudami jų nurodymus, įskaitant: - vadovaujančius steiginiui arba steiginio skyriui ar padaliniui, - prižiūrinčius ar kontroliuojančius kitų priežiūros, profesinį ar vadybos darbą dirbančių darbuotojų darbą, - turinčius įgaliojimus asmeniškai priimti ir atleisti darbuotojus arba rekomenduoti priimti ir atleisti darbuotojus arba spręsti kitus personalo klausimus; b) organizacijoje dirbantys asmenys, kurie turi retų žinių, svarbių organizacijos teikiamoms paslaugoms, mokslinių tyrimų įrangai, metodams ar valdymui. Vertinant tokias žinias, be tokių žinių specifikos, susijusios su steiginiu, gali būti atsižvelgiama į aukšto lygio kvalifikaciją, siejamą su darbo ar verslo pobūdžiu, reikalaujančiu specifinių techninių žinių, įskaitant priklausymą akredituotai profesinei organizacijai; c) "bendrovės viduje perkeltas darbuotojas" apibrėžiamas kaip fizinis asmuo, dirbantis organizacijoje Šalies teritorijoje ir laikinai perkeliamas vykdant ekonominę veiklą kitos Šalies teritorijoje; atitinkama organizacija turi turėti pagrindinę verslo buveinę Šalies teritorijoje, o perkėlimas turi būti į tos organizacijos steiginį (filialą, dukterinę įmonę) veiksmingai vykdant panašių rūšių ekonominę veiklą kitos Šalies teritorijoje. 29 straipsnis 1. Šalys dės visas pastangas, kad išvengtų priemonių ar veiksmų, labiau sugriežtinančių viena kitos bendrovių įsisteigimo ir veiklos sąlygas negu ta padėtis, kuri buvo prieš pasirašant Susitarimą. 2. Šio straipsnio nuostatos nepažeidžia 37 straipsnio nuostatų; tuos atvejus, kuriems taikomas 37 straipsnis, reglamentuoja tik jo nuostatos ir negali reglamentuoti jokios kitos nuostatos. 3. Gruzijos Vyriausybė, vadovaudamasi partnerystės ir bendradarbiavimo principu bei atsižvelgdama į 43 straipsnio nuostatas, informuoja Bendriją apie savo ketinimus pateikti svarstyti naujus įstatymus arba priimti naujus teisės aktus, kurie galėtų labiau apriboti Bendrijos bendrovių dukterinių įmonių ir filialų įsisteigimą ir veiklą Gruzijoje, palyginti su padėtimi, kuri buvo dieną prieš pasirašant šį Susitarimą. Bendrija gali kreiptis į Gruziją su prašymu pateikti tų įstatymų ar kitų teisės aktų projektus ir pradėti konsultacijas dėl tų projektų. 4. Jeigu Gruzijos priimti nauji įstatymai ar kiti teisės aktai labiau riboja Bendrijos bendrovių dukterinių įmonių ir filialų, įsisteigusių Gruzijos, veiklą, palyginti su padėtimi Susitarimo pasirašymo dieną, tie atitinkami įstatymai ar kiti teisės aktai trejus metus po atitinkamo akto įsigaliojimo netaikomi toms dukterinėms įmonėms ir filialams, kurie to akto įsigaliojimo metu jau buvo įsisteigę Gruzijoje. III SKYRIUS TARPTAUTINIS PASLAUGŲ TEIKIMAS TARP BENDRIJOS IR GRUZIJOS 30 straipsnis 1. Pagal šio skyriaus nuostatas, atsižvelgdamos į Šalių paslaugų sektorių plėtrą, Šalys įsipareigoja imtis būtinų priemonių siekiant palaipsniui leisti teikti paslaugas, kurias teikia Bendrijos ar Gruzijos bendrovės, įsisteigusios kitoje Šalyje nei asmenys, kuriems tos paslaugos skirtos. 2. Bendradarbiavimo taryba teikia rekomendacijas dėl šio straipsnio 1 dalies įgyvendinimo. 31 straipsnis Šalys bendradarbiauja, siekdamos sukurti Gruzijoje į rinką orientuotą paslaugų sektorių. 32 straipsnis 1. Šalys įsipareigoja veiksmingai taikyti neribojamo dalyvavimo tarptautinėje jūrų rinkoje ir eisme komerciniais pagrindais principą: a) pirmesnė nuostata nepažeidžia teisių ir prievolių, kylančių iš Jungtinių Tautų Konvencijos dėl linijinių laivų savininkų asociacijų elgesio kodekso, kiek jis taikytinas vienai ar kitai šio Susitarimo Šaliai. Asociacijoms nepriklausančios laivybos linijos yra laisvos veikti konkuruojant su asociacija, jei jos laikosi sąžiningos konkurencijos komerciniu pagrindu principo; b) Šalys patvirtina, kad jos pripažįsta laisvos konkurencijos aplinką kaip esminį biriųjų ir skystųjų krovinių vežimo verslo požymį. 2. Taikydamos šio straipsnio 1 dalies principus, Šalys: a) nuo šio Susitarimo įsigaliojimo netaiko jokių bet kurios valstybės narės ir buvusios Tarybų Sąjungos dvišalių susitarimų nuostatų dėl krovinių dalijimosi; b) neįtraukia krovinių dalijimosi nuostatų į būsimus dvišalius susitarimus su trečiosiomis šalimis, išskyrus tomis išimtinėmis aplinkybėmis, kai priešingu atveju vienos ar kitos šio Susitarimo Šalies linijinių laivų kompanijos neturėtų veiksmingos galimybės netrikdomai dirbti maršrutais į atitinkamą trečiąją šalį ir atgal; c) uždraudžia susitarimus dėl krovinių dalijimosi būsimuose dvišaliuose susitarimuose dėl prekybos biriaisiais ir skystaisiais kroviniais; d) įsigaliojus šiam Susitarimui, panaikina visas vienašales priemones, administracines, technines ir kitas kliūtis, galinčias turėti ribojantį ar diskriminuojantį poveikį laisvam tarptautinio jūrų transporto paslaugų teikimui. 3. Kiekviena Šalis, inter alia, suteikia kitos Šalies piliečių ar bendrovių naudojamiems laivams ne mažiau palankų režimą negu tas, kurį Šalis taiko savo laivams dėl įplaukimo į užsienio laivams atvirus uostus, naudojimosi tų uostų infrastruktūra ir pagalbinėmis laivybos paslaugomis, taip pat dėl mokesčių ir rinkliavų, muitinio tikrinimo ir stovėjimo vietų bei priemonių kroviniams pakrauti ir iškrauti. 4. Tarptautinio jūrų transporto paslaugas teikiantys Bendrijos piliečiai ir bendrovės gali laisvai teikti tarptautines jūrų-upių laivybos paslaugas Gruzijos vidaus vandenyse ir atvirkščiai. 33 straipsnis Siekiant užtikrinti Šalių transporto koordinuotą plėtrą, pritaikytą jų komerciniams poreikiams, abipusio patekimo į rinką sąlygos ir kelių, geležinkelio, vidaus vandenų transporto ir, prireikus, oro transporto paslaugų teikimas gali būti aptartas konkrečiuose susitarimuose, kuriuos Šalys prireikus sudaro įsigaliojus šiam Susitarimui. IV SKYRIUS BENDROSIOS NUOSTATOS 34 straipsnis 1. Šios antraštinės dalies nuostatos taikomos atsižvelgiant į apribojimus, pateisinamus viešosios tvarkos, visuomenės saugumo ar visuomenės sveikatos sumetimais. 2. Jos netaikomos veiklai, kuri kurios nors Šalies teritorijoje, kad ir retais atvejais, yra susijusi su oficialių įgaliojimų vykdymu. 35 straipsnis Taikant šią antraštinę dalį, jokia Susitarimo nuostata neužkerta kelio Šalims taikyti savo įstatymus ir kitus teisės aktus, reglamentuojančius fizinių asmenų atvykimą ir buvimą, darbą, darbo sąlygas, įsisteigimą ir paslaugų teikimą, jeigu, tai darant, jie netaikomi jiems taip, kad panaikintų arba sumažintų naudą, kurią bet kuri Šalis gauna pagal kurią nors konkrečią Susitarimo nuostatą. Pirmesnė nuostata nekliudo taikyti 34 straipsnio. 36 straipsnis Bendrovės, kurios yra kontroliuojamos arba nuosavybės teise visiškai priklauso Gruzijos ir Bendrijos bendrovėms kartu, taip pat naudojasi II, III ir IV skyrių nuostatomis. 37 straipsnis Režimas, Šalių viena kitai suteikiamas pagal šį Susitarimą nuo tos dienos, kai lieka vienas mėnuo iki atitinkamų įsipareigojimų pagal Bendrąjį susitarimą dėl prekybos paslaugomis (GATS) įsigaliojimo dienos, sektoriams ar priemonėms, kuriems taikomas GATS, jokiu būdu neturi būti palankesnis negu tas, kurį tokia pirmoji Šalis teikė pagal GATS nuostatas, kiekvienam paslaugų sektoriui, sektoriaus padaliniui ir paslaugos teikimo būdui. 38 straipsnis Taikant II, III ir IV skyrius neatsižvelgiama į režimą, kurį Bendrija, jos valstybės narės ar Gruzija taiko vykdydamos įsipareigojimus, prisiimtus pagal ekonominės integracijos susitarimus, laikantis GATS V straipsnio principų. 39 straipsnis 1. Didžiausio palankumo režimas, suteikiamas pagal šios dalies nuostatas, netaikomas mokesčių lengvatoms, kurias Šalys taiko arba ateityje taikys remiantis dvigubo apmokestinimo išvengimo susitarimais ar kitais susitarimais mokesčių klausimais. 2. Jokia šios dalies nuostata negali būti aiškinama kaip neleidžianti Šalims imtis ar vykdyti kokios nors priemonės, kuria siekiama užkirsti kelią mokesčių vengimui remiantis susitarimų dvigubam apmokestinimui išvengti ir kitų susitarimų mokesčių klausimais arba vidaus fiskalinių teisės aktų nuostatomis. 3. Jokia šios dalies arba nuostata negali būti aiškinama kaip neleidžianti valstybėms narėms arba Gruzijai taikant atitinkamas fiskalinių teisės aktų nuostatas daryti skirtumą tarp mokesčių mokėtojų, kurių padėtis nėra vienoda, ypač dėl nuolatinės gyvenamosios vietos. 40 straipsnis Nepažeidžiant 28 straipsnio, jokia II, III ir IV skyriaus nuostata negali būti aiškinama kaip suteikianti teisę: - valstybių narių arba Gruzijos piliečiams atvykti atitinkamai į Gruzijos arba Bendrijos teritoriją arba joje būti remiantis kokiu nors statusu, ypač kaip bendrovės akcininkas ar partneris arba jos vadybininkas ar tarnautojas, arba paslaugų teikėjas ar gavėjas, - Bendrijos dukterinėms bendrovėms arba Gruzijos bendrovių filialams įdarbinti arba būti įdarbinusiems Bendrijos teritorijoje Gruzijos piliečių, - Gruzijos dukterinėms bendrovėms arba Bendrijos bendrovių filialams įdarbinti arba būti įdarbinusiems Gruzijos teritorijoje valstybių narių piliečių, - Gruzijos bendroves arba Gruzijos bendrovių Bendrijos dukterines bendroves ar filialus aprūpinti darbuotojais, kurie yra Gruzijos piliečiai, dirbti kitiems asmenims ir jų žinioje pagal laikinas darbo sutartis, - Bendrijos bendroves arba Bendrijos bendrovių Gruzijos dukterines bendroves ar filialus aprūpinti darbuotojais, kurie yra valstybių narių piliečiai, pagal laikinas darbo sutartis. V SKYRIUS EINAMIEJI MOKĖJIMAI IR KAPITALAS 41 straipsnis 1. Šalys įsipareigoja leisti laisvai konvertuojama valiuta bet kokius einamuosius mokėjimus tarp Bendrijos ir Gruzijos nuolatinių gyventojų, susijusius su prekių, paslaugų ar asmenų judėjimu, daromus pagal šio Susitarimo nuostatas. 2. Dėl sandorių, susijusių su mokėjimų balanso kapitalo sąskaita, nuo šio Susitarimo įsigaliojimo užtikrinamas laisvas kapitalo judėjimas, susijęs su tiesioginėmis investicijomis į bendroves, kurios yra įsteigtos pagal priimančios šalies įstatymus, ir investicijomis, kurios atliekamos pagal II skyriaus nuostatas, taip pat su šių investicijų likvidavimu ar repatrijavimu ir bet kokiu iš to gautu pelnu. 3. Nepažeidžiant šio straipsnio 2 ar 5 dalies, nuo šio Susitarimo įsigaliojimo neįvedami jokie nauji užsienio valiutos apribojimai kapitalo judėjimo ir su tuo susijusių einamųjų mokėjimų tarp Bendrijos ir Gruzijos nuolatinių gyventojų atžvilgiu, o esama tvarka nesugriežtinama. 4. Šalys konsultuojasi viena su kita, kad palengvintų kapitalo rūšių, išskyrus šio straipsnio 2 dalyje nurodytas kapitalo rūšis, judėjimą tarp Bendrijos ir Gruzijos ir taip skatintų siekti šio Susitarimo tikslų. 5. Remiantis šio straipsnio nuostatomis, kol Gruzijos valiuta taps visiškai konvertuojama, kaip apibrėžta su Tarptautinių valiutos fondu (TVF) sudaryto susitarimo VIII straipsnyje, Gruzija ypatingomis aplinkybėmis gali taikyti valiutos keitimo apribojimus, susijusius su trumpalaikių ir vidutinės trukmės finansinių kreditų suteikimu ar ėmimu, tokiu mastu, kokiu tokie kreditų suteikimo ar ėmimo apribojimai yra taikomi Gruzijai ir leidžiami pagal TVF Gruzijai nustatytą statusą. Gruzija taiko šiuos apribojimus, laikydamasi nediskriminavimo principo. Jie taikomi taip, kad kuo mažiausiai trukdytų šiam Susitarimui. Gruzija nedelsdama praneša Bendradarbiavimo tarybai apie tokių priemonių taikymą ir apie bet kuriuos jų pakeitimus. 6. Nepažeidžiant šio straipsnio 1 ir 2 dalių, jeigu, susiklosčius ypatingoms aplinkybėms, kapitalo judėjimas tarp Bendrijos ir Gruzijos sukelia arba grasina sukelti rimtų sunkumų, vykdant valiutų keitimo kursų politiką ar pinigų politiką Bendrijoje ar Gruzijoje, atitinkamai Bendrija ir Gruzija kapitalo judėjimo tarp Bendrijos ir Gruzijos atžvilgiu gali imtis apsaugos priemonių daugiausiai šešių mėnesių laikotarpiui, jei tokios priemonės yra tikrai būtinos. VI SKYRIUS INTELEKTINĖS, PRAMONINĖS IR KOMERCINĖS NUOSAVYBĖS APSAUGA 42 straipsnis 1. Pagal šio straipsnio ir II priedo nuostatas Gruzija ir toliau gerina intelektinės, pramoninės ir komercinės nuosavybės teisių apsaugą, kad iki penktųjų metų po šio Susitarimo įsigaliojimo pabaigos apsaugos lygis pasiektų lygį, panašų į Bendrijos apsaugos lygį, įskaitant veiksmingas tokių teisių užtikrinimo priemones. 2. Iki penktųjų metų po Susitarimo įsigaliojimo pabaigos Gruzija prisijungia prie daugiašalių konvencijų dėl intelektinės, pramoninės ir komercinės nuosavybės teisių, kurios nurodytos II priedo 1 punkte ir prie kurių yra prisijungusios valstybės narės arba kurias valstybės narės taiko de facto pagal atitinkamas tų konvencijų nuostatas. V ANTRAŠTINĖ DALIS BENDRADARBIAVIMAS TEISĖKŪROS SRITYJE 43 straipsnis 1. Šalys pripažįsta, kad esamų ir būsimų Gruzijos teisės aktų derinimas su Bendrijos teisės aktais yra svarbi Gruzijos ir Bendrijos ekonominių ryšių stiprinimo sąlyga. Gruzija stengiasi užtikrinti, kad jos teisės aktai palaipsniui taptų suderinami su Bendrijos teisės aktais. 2. Įstatymų derinimas pirmiausia apima šias sritis: įstatymus ir kitus teisės aktus, reglamentuojančius bendrovių investicijas, muitų teisę, bendrovių teisę, bankų teisę, bendrovių finansinę atskaitomybę ir mokesčius, intelektinę nuosavybę, darbuotojų apsaugą darbo vietoje, finansines paslaugas, konkurencijos taisykles, viešuosius pirkimus, žmonių, gyvūnų ir augalų sveikatos ir gyvybės apsaugą, aplinką, vartotojų apsaugą, netiesioginį apmokestinimą, technines taisykles ir standartus, branduolinės energe tikos įstatymus ir kitus teisės aktus ir transportą. 3. Bendrija teikia Gruzijai techninę pagalbą šioms priemonėms įgyvendinti; jos gali apimti, inter alia: - ekspertų mainus, - išankstinės informacijos, pirmiausia apie atitinkamus teisės aktus, teikimą, - seminarų organizavimą, - profesinio rengimo veiklą, - pagalbą verčiant atitinkamų sričių Bendrijos teisės aktus. 44 straipsnis 1. Pagal 43 straipsnį Bendrija teikia Gruzijai techninę pagalbą, susijusią su konkurencijos srities teisės aktų rengimu ir įgyvendinimu, pirmiausia dėl: - susitarimų ir įmonių asociacijų bei suderintų veiksmų, kurie gali panaikinti, apriboti arba iškraipyti konkurenciją, - įmonių piktnaudžiavimo dominuojančia padėtimi rinkoje, - valstybės pagalbos, kuri iškraipo konkurenciją, - valstybinių komercinio pobūdžio monopolijų, - valstybės įmonių ir įmonių, turinčių specialias arba išimtines teises, - konkurencijos įstatymų taikymų ir jų laikymosi užtikrinimo persvarstymo ir priežiūros. 2. Šalys susitaria apsvarstyti būdus, kaip suderintai taikyti jų atitinkamus konkurencijos įstatymus tais atvejais, kai daroma įtaka jų tarpusavio prekybai. VI ANTRAŠTINĖ DALIS EKONOMINIS BENDRADARBIAVIMAS 45 straipsnis 1. Bendrija ir Gruzija nustato ekonominį bendradarbiavimą, kurio tikslas yra padėti Gruzijos ekonomikos reformos procesui, pagyvinti ekonomiką ir paskatinti tvarią Gruzijos plėtrą. Toks bendradarbiavimas stiprina esamus ekonominius ryšius abiejų Šalių labui. 2. Šalių politikos kryptys ir kitos priemonės bus skirtos skatinti Gruzijos ekonomines bei socialines reformas ir ekonomikos ir prekybos sistemos pertvarkymą ir derinamos prie tvarios ir darnios socialinės plėtros reikalavimų; jos taip pat turėtų apimti aplinkosaugos reikalavimus. 3. Tuo tikslu bendradarbiaujant daugiausia dėmesio skiriama, pirmiausia ekonominei ir socialinei plėtrai, žmogiškųjų išteklių plėtrai, paramai įmonėms (įskaitant privatizavimą, investicijas ir finansinių paslaugų plėtrą), žemės ūkiui ir maisto produktams, energetikai, transportui, turizmui, aplinkos apsaugai, regioniniam bendradarbiavimui ir pinigų politikai. 4. Ypač daug dėmesio skiriama priemonėms, galinčioms paskatinti Užkaukazės regiono nepriklausomų valstybių tarpusavio bendradarbiavimą ir bendradarbiavimą su kitomis kaimyninėmis šalimis, kuris prisidėtų prie darnios regiono plėtros. 5. Prireikus Bendrija gali teikti techninę pagalbą ekonominiam bendradarbiavimui ir kitoms šiame Susitarime numatytoms bendradarbiavimo formoms, atsižvelgdama į atitinkamą Bendrijos Tarybos reglamentą, taikytiną techninei pagalbai nepriklausomose valstybėse, į prioritetus, dėl kurių buvo susitarta orientacinėje programoje dėl Bendrijos techninės pagalbos Gruzijai, ir į nustatytas koordinavimo ir įgyvendinimo procedūras. 46 straipsnis Bendradarbiavimas prekybos prekėmis ir paslaugomis srityje Šalys bendradarbiaus siekdamos užtikrinti, kad Gruzijos tarptautinė prekyba būtų vykdoma laikantis PPO taisyklių. Toks bendradarbiavimas apima konkrečius klausimus, tiesiogiai susijusius su prekybos palengvinimu, įskaitant: - prekybos politikos formavimą ir su prekyba susijusius klausimus, įskaitant mokėjimus, ir kliringo mechanizmus, - atitinkamų teisės aktų projektus, - pagalbą rengiantis galimam Gruzijos prisijungimui prie PPO. 47 straipsnis Bendradarbiavimas pramonės srityje 1. Bendradarbiavimu pirmiausia siekiama skatinti: - abiejų šalių ūkio subjektų verslo ryšių plėtrą, - Bendrijos dalyvavimą Gruzijai pertvarkant jos pramonę, - valdymo tobulinimą, - atitinkamų komercijos taisyklių ir praktikos kūrimą, - aplinkos apsaugą, - karinio pramoninio komplekso pertvarkymą. 2. Šio straipsnio nuostatos neturi įtakos įmonėms skirtų Bendrijos konkurencijos taisyklių taikymo užtikrinimui. 48 straipsnis Statyba Šalys bendradarbiauja statybos pramonės srityje. Šis bendradarbiavimo tikslas, inter alia, – modernizuoti ir restruktūrizuoti Gruzijos statybos sektorių pagal rinkos ekonomikos principus, tinkamai atsižvelgiant į susijusius sveikatos, saugos ir aplinkosaugos aspektus. 49 straipsnis Investicijų skatinimas ir apsauga 1. Atsižvelgiant į Bendrijos ir valstybių narių atitinkamas galias ir kompetenciją, bendradarbiaujant siekiama kurti privačioms vidaus ir užsienio investicijoms palankų klimatą, ypač gerinant investicijų apsaugos, kapitalo perkėlimo sąlygas ir keitimąsi informacija apie palankias investavimo galimybes. 2. Šio bendradarbiavimo konkretūs tikslai yra šie: - jei reikia, valstybių narių ir Gruzijos susitarimų dėl investicijų skatinimo ir apsaugos sudarymas, - jei reikia, valstybių narių ir Gruzijos susitarimų dėl dvigubo apmokestinimo išvengimo sudarymas, - palankių sąlygų užsienio investicijoms į Gruzijos ekonomiką pritraukti sudarymas, - stabilios ir tinkamos verslo teisės ir sąlygų sudarymas, taip pat keitimasis informacija apie įstatymus, kitus teisės aktus ir administracinę praktiką investicijų srityje, - keitimasis informacija apie palankias investavimo galimybes, inter alia, per prekybos muges, parodas, prekybos savaites ir kitus renginius. 50 straipsnis Viešieji pirkimai Šalys bendradarbiauja sudarydamos sąlygas atviram ir konkurencingam viešųjų prekių ir paslaugų pirkimų sutarčių skyrimui, ypač konkurso tvarka. 51 straipsnis Bendradarbiavimas standartų ir atitikties įvertinimo srityje 1. Šalių bendradarbiavimas skatina tarptautiniu mastu pripažintų kriterijų, principų ir gairių taikymą kokybės srityje. Tai sudarys geresnes sąlygas abipusiam pripažinimui atitikties įvertinimo srityje bei pagerins Gruzijos produktų kokybę. 2. Tuo tikslu Šalys siekia bendradarbiauti techninės pagalbos projektuose, kurie: - skatina tinkamą bendradarbiavimą su organizacijomis ir institucijomis, kurios specializuojasi šiose srityse, - skatina naudoti Bendrijos techninius reglamentus ir taikyti Europos standartus bei atitikties įvertinimo procedūras, - leidžia dalintis patirtimi ir techninio pobūdžio informacija kokybės valdymo srityje. 52 straipsnis Kasyba ir žaliavos 1. Šalys siekia didinti investicijas ir prekybą kasybos ir žaliavų srityje. 2. Pirmiausia bendradarbiaujama šiose srityse: - keitimasis informacija apie perspektyvas kasybos ir spalvotųjų metalų sektoriuose, - bendradarbiavimui būtinos teisinės sistemos kūrimas, - prekybos klausimai, - aplinkosaugos teisės aktų priėmimas ir įgyvendinimas, - profesinis rengimas, - kasybos pramonės sauga. 53 straipsnis Bendradarbiavimas mokslo ir technologijų srityje 1. Šalys skatina bendradarbiavimą civilinių mokslinių tyrimų ir technologijų plėtros (angl. RTD) srityje remiantis abipuse nauda ir atsižvelgiant į turimus išteklius, atitinkamas galimybes dalyvauti savo atitinkamose programose bei atitinkamus intelektinės, pramoninės ir komercinės nuosavybės teisių (angl. IPR) apsaugos lygius. 2. Bendradarbiavimas mokslo ir technologijų srityje apima: - keitimąsi moksline ir technine informacija, - bendrą RTD veiklą, - profesinio rengimo ir mobilumo programas mokslininkams, tyrinėtojams ir technikams, abiejose pusėse dalyvaujantiems RTD. Kai toks bendradarbiavimas apima veiklos formas, susijusias su mokymu ir (arba) profesiniu rengimu, jis turėtų vykti pagal 54 straipsnio nuostatas. Šalys abipusio sutarimo pagrindu gali bendradarbiauti mokslo ir technologijų srityje kitais būdais. Tokioje bendradarbiavimo veikloje ypač daug dėmesio kreipiama į mokslininkų, inžinierių, tyrinėtojų ir technikų, kurie dalyvauja arba dalyvavo masinio naikinimo ginklų tyrimuose ir (arba) gamyboje, perkėlimą į kitas sritis. 3. Bendradarbiavimas, kuriam taikomas šis straipsnis, vykdomas pagal konkrečius susitarimus, dėl kurių turi būti deramasi ir kurie turi būti sudaryti kiekvienos Šalies patvirtinta tvarka; juose, inter alia, pateikiamos atitinkamos nuostatos dėl IPR. 54 straipsnis Mokymas ir profesinis rengimas 1. Šalys bendradarbiauja siekdamos kelti bendrojo išsilavinimo ir profesinių kvalifikacijų lygį Gruzijos viešajame ir privačiame sektoriuose. 2. Pirmiausia bendradarbiaujama šiose srityse: - Gruzijos aukštojo mokslo ir profesinio rengimo sistemų, įskaitant aukštojo mokslo įstaigų ir aukštojo mokslo įstaigų ir diplomų sertifikavimo sistemos, modernizavimas, - viešojo ir privataus sektorių valdininkų ir valstybės tarnautojų rengimas nustatytinose prioritetinėse srityse, - švietimo įstaigų bendradarbiavimas, švietimo įstaigų ir firmų bendradarbiavimas, - dėstytojų, absolventų, administratorių, jaunų mokslininkų ir tyrėjų bei jaunimo mobilumas, - Europos civilizacijos studijų dėstymo atitinkamose institucijose skatinimas, - Bendrijos kalbų mokymas, - konferencijos vertėjų podiplominis mokymas, - žurnalistų rengimas, - dėstytojų profesinis rengimas. 3. Vienos Šalies dalyvavimas kitos Šalies atitinkamose mokymo ir profesinio rengimo programose galėtų būti svarstomas atitinkama tvarka ir prireikus tada bus kuriamos institucinės struktūros ir bendradarbiavimo planai, siejami su Gruzijos dalyvavimu Bendrijos Tempus programoje. 55 straipsnis Žemės ūkis ir žemės ūkio pramonės sektorius Bendradarbiavimo šioje srityje tikslas yra vykdyti žemės reformą, modernizuoti, privatizuoti ir pertvarkyti Gruzijos žemės ūkį, žemės ūkio pramonės ir paslaugų sektorius, plėtoti Gruzijos produktų vidaus ir užsienio rinkas esant sąlygoms, užtikrinančioms aplinkos apsaugą, ir atsižvelgiant į būtinybę gerinti maisto produktų tiekimo saugumą. Šalys taip pat siekia palaipsniui suderinti Gruzijos standartus su Bendrijos techniniais reglamentais dėl pramoninių ir žemės ūkio maisto produktų, įskaitant sanitarijos ir fitosanitarijos standartus. 56 straipsnis Energetika 1. Bendradarbiavimas vykdomas laikantis rinkos ekonomikos principų bei Europos energetikos chartijos ir atsižvelgiant į Energetikos chartijos sutartį bei Protokolą dėl energijos efektyvumo ir su tuo susijusių aplinkosaugos aspektų, palaipsniui vykstant Europos energijos rinkų integracijai. 2. Šis bendradarbiavimas, be kita ko, apima tokias sritis: - energetikos politikos formavimą ir plėtotę, - energetikos sektoriaus valdymo ir reguliavimo tobulinimą rinkos ekonomikos sąlygomis, - energijos tiekimo gerinimą, įskaitant tiekimo saugumą, ekonomiškai ir ekologiškai pagrįstu būdu, - energijos taupymo ir energijos efektyvumo skatinimą ir Energetikos chartijos protokolo dėl energijos efektyvumo ir su tuo susijusių aplinkosaugos aspektų įgyvendinimą, - energetikos infrastruktūrų modernizavimą, - energetikos technologijų, naudojamų įvairių rūšių energijos tiekimui ir galutiniam vartojimui, tobulinimą, - vadybos ir techninį mokymą energetikos sektoriuje, - energetinių medžiagų ir produktų transportą ir tranzitą, - įvairių institucinių, teisinių, fiskalinių ir kitų sąlygų, reikalingų prekybai ir investicijoms energetikos srityje skatinti, kūrimą, - hidroelektrinių ir kitų atsinaujinančių energijos šaltinių plėtrą. 3. Šalys keičiasi atitinkama informacija, susijusia su energetikos sektoriaus investiciniais projektais, pirmiausia susijusiais su naftotiekių ir dujotiekių statyba ir atnaujinimu arba kitomis energetinių produktų transportavimo priemonėmis. Jos bendradarbiauja, kad kiek įmanoma veiksmingiau įgyvendintų IV antraštinės dalies ir 49 straipsnio nuostatas dėl investicijų į energetikos sektorių. 57 straipsnis Aplinka 1. Atsižvelgdamos į Europos energetikos chartiją ir 1993 m. Liucernos konferencijos deklaraciją, taip pat į Energetikos chartijos sutartį, ypač į jos 19 straipsnį, ir Energetikos chartijos protokolą dėl energijos efektyvumo ir su tuo susijusių aplinkosaugos aspektų, Šalys plėtoja ir stiprina bendradarbiavimą, susijusį su aplinkosauga ir žmonių sveikata. 2. Bendradarbiaujama siekiant kovoti su aplinkos blogėjimu, pirmiausia: - taršos lygių veiksminga stebėsena ir aplinkos įvertinimas; informavimo apie aplinkos būklę sistema, - kova su vietinio, regioninio ir tarpvalstybinio masto oro ir vandens tarša, - ekologinis atkūrimas, - tvari, naši ir aplinkai nekenksminga energijos gamyba ir naudojimas, - pramonės įmonių sauga, - chemikalų klasifikavimas ir saugus tvarkymas, - vandens kokybė, - atliekų mažinimas, perdirbimas ir saugus šalinimas, Bazelio konvencijos įgyvendinimas, - žemės ūkio poveikis aplinkai, dirvožemio erozija ir cheminė tarša, - miškų apsauga, - biologinės įvairovės išsaugojimas, saugomos vietovės ir biologinių išteklių tvarus naudojimas ir valdymas, - žemės naudojimo planavimas, įskaitant statybos ir miestų planavimą, - ekonominių ir fiskalinių priemonių naudojimas, - visuotinė klimato kaita, - ekologinis švietimas ir sąmoningumas, - techninė pagalba dėl radiacijos paveiktų zonų reabilitacijos ir susijusių sveikatos bei socialinių problemų sprendimo, - Espoo konvencijos dėl poveikio aplinkai įvertinimo įgyvendinimas tarpvalstybiniame kontekste. 3. Bendradarbiavimas vyksta pirmiausia tokiais būdais: - planuojama, kaip likviduoti katastrofas ir kitas avarines situacijas, - keičiamasi informacija ir ekspertais, įskaitant informaciją ir ekspertus, susijusius su švarių technologijų perdavimu ir saugiu bei ekologiškai patikimu biotechnologijų naudojimu, - vykdoma bendra mokslinių tyrimų veikla, - įstatymai tobulinami derinant juos su Bendrijos standartais, - profesinis rengimas aplinkosaugos srityje ir institucijų stiprinimas, - bendradarbiaujama regionų lygiu, įskaitant bendradarbiavimą Europos aplinkos agentūros sistemoje ir tarptautiniu lygiu, - kuriamos strategijos, pirmiausia susijusios su globaliniais ir klimato klausimais bei tokios, kurioms siekiama tvarios plėtros, - poveikio aplinkai tyrimai. 58 straipsnis Transportas Šalys plėtoja ir stiprina tarpusavio bendradarbiavimą transporto srityje. Bendradarbiaujama, inter alia, siekiant pertvarkyti ir modernizuoti transporto sistemas ir tinklus Gruzijoje bei prireikus didinti ir užtikrinti vežimo sistemų suderinamumą siekiant kurti platesnio geografinio masto vežimo sistemą. Pirmiausia kreipiamas dėmesys į tradicinius Užkaukazės regiono nepriklausomų valstybių ir kitų kaimyninių valstybių susisiekimo ryšius. Šis bendradarbiavimas, inter alia, apima: - kelių, geležinkelių, jūrų ir oro uostų valdymo ir naudojimo modernizavimą, - geležinkelių, vandens kelių, automobilių kelių, jūrų ir oro uostų bei oro navigacijos infrastruktūros modernizavimą ir plėtojimą, įskaitant bendro intereso svarbiausių maršrutų ir pirmiau minėtų transporto rūšių transeuropinių jungčių, pirmiausia susijusių su Traceca projektu, modernizavimą, - įvairiarūšio transporto skatinimą ir plėtojimą, - bendrų mokslinių tyrimų ir praktinio taikymo programų skatinimą, - transporto politikos kūrimo ir įgyvendinimo teisinės ir institucinės bazės rengimą, įskaitant privatizavimą transporto sektoriuje. 59 straipsnis Pašto paslaugos ir telekomunikacijos Šalys pagal savo atitinkamus įgaliojimus ir kompetenciją plečia ir stiprina bendradarbiavimą šiose srityse: - telekomunikacijų sektoriaus ir pašto paslaugų plėtros politikos krypčių ir gairių nustatymas, - telekomunikacijų ir pašto paslaugų tarifų politikos ir rinkodaros principų kūrimas, - technologijų ir pažangiosios patirties, įskaitant Europos techninius standartus ir sertifikavimo sistemas, perdavimas, - telekomunikacijų ir pašto paslaugų projektų kūrimo ir investicijų skatinimas, - telekomunikacijų ir pašto paslaugų teikimo efektyvumo ir kokybės gerinimas, be kita ko, liberalizuojant sektorių padalinių veiklą, - pažangus telekomunikacijų taikymas, ypač elektroninių mokėjimų srityje, - telekomunikacijų tinklų valdymas ir jų "optimizavimas", - tinkama norminė bazė telekomunikacijų ir pašto paslaugoms teikti ir radijo dažnių spektrui naudoti, - profesinis rengimas telekomunikacijų ir pašto paslaugų srities veiklos vykdymui rinkos sąlygomis. 60 straipsnis Finansinės paslaugos Bendradarbiavimu pirmiausia siekiama sudaryti palankias sąlygas Gruzijos integracijai į visuotinai pripažintas abipusių atsiskaitymų sistemas. Techninė pagalba daugiausia teikiama: - bankų paslaugoms ir finansinėms paslaugoms plėtoti, bendrai finansavimo išteklių rinkai kurti, Gruzijos integracijai į visuotinai pripažintą abipusių atsiskaitymų sistemą, - fiskalinei sistemai ir jos institucijoms Gruzijoje sukurti, keistis patirtimi ir personalui rengti, - draudimo paslaugoms plėtoti, kas, inter alia, sudarytų Bendrijos bendrovėms palankias sąlygas dalyvauti steigiant bendras įmones Gruzijos draudimo sektoriuje, bei eksporto kreditų draudimui plėtoti. Šis bendradarbiavimas ypač skatina Gruzijos ir valstybių narių santykių finansinių paslaugų sektoriuje plėtojimą. 61 straipsnis Regioninė plėtra 1. Šalys stiprina tarpusavio bendradarbiavimą regioninės plėtros ir žemės naudojimo planavimo klausimais. 2. Tuo tikslu Šalys skatina nacionalinės, regioninės ir vietos valdžios institucijų keitimąsi informacija regioninės ir žemės naudojimo planavimo politikos klausimais ir apie regioninės politikos formavimo būdus, ypač pabrėžiant atsilikusių regionų plėtrą. Jos taip pat skatina tiesioginius atitinkamų regionų ir už regioninę plėtrą atsakingų organizacijų kontaktus, kad, inter alia, būtų susipažįstama su regioninės plėtros skatinimo būdais ir metodais. 62 straipsnis Bendradarbiavimas socialinėje srityje 1. Sveikatos ir saugos srityje Šalys plėtoja tarpusavio bendradarbiavimą siekdamos gerinti darbuotojų sveikatos apsaugos ir saugos lygį. Bendradarbiavimas pirmiausia apima: - švietimą ir mokymą sveikatos ir saugos klausimais, ypač kreipiant dėmesį į padidintos rizikos sektorių veiklą, - profilaktinių priemonių, skirtų kovoti su profesinėmis ligoms ar kitais negalavimais, rengimą ir skatinimą, - didesnių nelaimingų atsitikimų pavojų prevenciją ir nuodingų chemikalų tvarkymą, - mokslinius tyrimus, kuriais kuriami darbuotojų darbo aplinkos ir sveikatos bei saugos sąryšio pažinimo pagrindai. 2. Užimtumo srityje bendradarbiavimas visų pirma apima techninę pagalbą, susijusią su: - darbo rinkos optimizavimu, - darbo paieškos ir konsultavimo paslaugų modernizavimu, - restruktūrizavimo programų planavimu ir valdymu, - vietos užimtumo didinimo skatinimu, - keitimusi informacija apie lankstaus užimtumo programas, įskaitant tas, kurios susijusios su savarankiškos darbo veiklos ir verslumo skatinimu. 3. Šalys ypač daug dėmesio skiria bendradarbiavimui socialinės apsaugos srityje, kuris, inter alia, apima bendradarbiavimą planuojant ir įgyvendinant socialinės apsaugos reformas Gruzijoje. Šiomis reformomis siekiama Gruzijoje sukurti rinkos ekonomikai būdingus apsaugos būdus, ir jos apima visas socialinės apsaugos formas. 63 straipsnis Turizmas Šalys didina ir plėtoja tarpusavio bendradarbiavimą, kuris apima: - palankių sąlygų sudarymą turizmo verslui, - informacijos srauto didinimą, - pažangiosios patirties perdavimą, - bendros veiklos galimybių tyrimą, - oficialių turizmo organizacijų bendradarbiavimą, - profesinį rengimą turizmui plėtoti. 64 straipsnis Mažos ir vidutinės įmonės 1. Šalys siekia plėtoti ir stiprinti mažas ir vidutines įmones, jų asociacijas ir Bendrijos bei Gruzijos MVĮ bendradarbiavimą. 2. Bendradarbiavimas apima techninę pagalbą pirmiausia šiose srityse: - MVĮ būtinos teisinės sistemos kūrimas, - atitinkamos infrastruktūros kūrimas (paramos MVĮ agentūra, komunikacijos, pagalba kuriant MVĮ paramos fondą ), - technologijų parkų kūrimas. 65 straipsnis Informacija ir bendravimas Šalys remia modernių informacijos tvarkymo būdų, įskaitant priemones, kūrimą bei skatina veiksmingą keitimąsi informacija. Pirmenybė teikiama programoms, kurių tikslas yra plačiajai visuomenei suteikti pagrindinės informacijos apie Bendriją ir Gruziją, įskaitant, jei įmanoma, galimybę abiem Šalim naudotis viena kitos duomenų bazėmis gerbiant intelektinės nuosavybės teises. 66 straipsnis Vartotojų apsauga Šalys pradeda glaudžiai bendradarbiauti, siekdamos suderinti savo vartotojų apsaugos sistemas. Šis bendradarbiavimas gali apimti keitimąsi informacija apie teisėkūros darbą ir institucinę reformą, nuolatinių abipusės informacijos apie pavojingus produktus sistemų kūrimą, vartotojams teikiamos informacijos, ypač informacijos apie kainas, siūlomų prekių ir paslaugų charakteristikas gerinimą, vartotojų interesų atstovų mainų plėtojimą, didesnį vartotojų apsaugos politikos derinimą ir seminarų bei mokymo sesijų organizavimą. 67 straipsnis Muitai 1. Bendradarbiavimo tikslas yra garantuoti, kad bus laikomasi visų nuostatų, kurias numatyta priimti prekybos ir sąžiningos prekybos srityje, bei suderinti Gruzijos muitų sistemą su Bendrijos muitų sistema. 2. Bendradarbiavimas pirmiausia apima: - keitimąsi informacija, - darbo metodų tobulinimą, - kombinuotosios nomenklatūros ir bendrojo administracinio dokumento įvedimą, - Bendrijos ir Gruzijos tranzito sistemų sąsają, - patikrinimų ir formalumų, susijusių su prekių vežimu, supaprastinimą, - paramą diegiant modernią muitinės informacinę sistemą, - seminarų ir mokymo sesijų organizavimą. Prireikus teikiama techninė pagalba. 3. Neprieštaraujant kitoms šiame Susitarime, ypač 72 ir 74 straipsniuose, numatytoms tolesnio bendradarbiavimo formoms Šalių administracinės institucijos teikia abipusę pagalbą muitinės veiklos srityje pagal prie šio Susitarimo pridėtą protokolą. 68 straipsnis Bendradarbiavimas statistikos srityje Bendradarbiavimu šioje srityje siekiama plėtoti efektyvią statistikos sistemą, kad galima būtų turėti patikimus statistinius duomenis, kurių reikia ekonomikos reformos procesui remti ir kontroliuoti bei padėti plėtoti privatų verslą Gruzijoje. Šalys pirmiausia bendradarbiauja šiose srityse: - Gruzijos statistikos sistemos pritaikymas tarptautiniams metodams, standartams ir klasifikacijai, - keitimasis statistine informacija, - aprūpinimas būtina statistine makroekonomine ir mikroekonomine informacija, siekiant įgyvendinti ir valdyti ekonomikos reformas. Tuo tikslu Bendrija teikia Gruzijai techninę pagalbą. 69 straipsnis Ekonomika Šalys sudaro palankias sąlygas ekonominės reformos procesui ir ekonominės politikos krypčių koordinavimui bendradarbiaudamos siekiant suprasti jų atitinkamų ekonominių sistemų pagrindus, ekonominės politikos rinkos ekonomikos sąlygomis formavimą ir įgyvendinimą. Tuo tikslu Šalys keičiasi informacija apie makroekonomikos rezultatus ir perspektyvas. Bendrija teikia techninę pagalbą, kad: - padėtų Gruzijai vykdyti ekonomikos reformą, teikdama specializuotas konsultacijas ir techninę pagalbą, - paskatintų ekonomistų bendradarbiavimą ir taip paspartintų pažangiosios patirties, būtinos ekonominės politikos kryptims rengti, perdavimą, bei užtikrintų platų su politikos formavimu susijusių tyrimų rezultatų skleidimą. 70 straipsnis Pinigų politika Gruzijos institucijų prašymu Bendrija teikia techninę pagalbą, kurios tikslas – paremti Gruzijos pastangas sustiprinti jos pinigų sistemą ir pasiekti, kad jos valiuta taptų konvertuojama. Tai apims techninę pagalbą kuriant ir taikant Gruzijos pinigų ir kredito politiką, koordinuojant ją su tarptautinėmis finansų institucijomis, rengiant personalą ir plėtojant finansų rinkas, įskaitant biržą. Jis taip pat apims neoficialų keitimąsi nuomonėmis dėl Europos pinigų sistemos ir Bendrijos reglamentų dėl finansų rinkų ir kapitalo judėjimo funkcionavimo principų. VII ANTRAŠTINĖ DALIS BENDRADARBIAVIMAS SU DEMOKRATIJA IR ŽMOGAUS TEISĖMIS SUSIJUSIAIS KLAUSIMAIS 71 straipsnis Šalys bendradarbiauja visais klausimais, susijusiais su demokratinių institucijų, įskaitant būtinas siekiant sustiprinti teisinę valstybę, kūrimu arba stiprinimu, taip pat su žmogaus teisių ir pagrindinių laisvių apsauga, laikydamosi tarptautinės teisės ir ESBO principų. Šis bendradarbiavimas vykdomas per techninės pagalbos programas, skirtas padėti, inter alia, parengti atitinkamus teisės aktus ir taisykles, įgyvendinti tokius teisės aktus, teismų sistemos veikimui, valstybės vaidmeniui teisingumo srityje ir rinkimų sistemos veikimui nustatyti. Prireikus jis gali apimti profesinį rengimą. Šalys skatina jų nacionalinių, regioninių ir teisminių institucijų, parlamentarų ir nevyriausybinių organizacijų ryšius ir mainus. VIII ANTRAŠTINĖ DALIS BENDRADARBIAVIMAS NETEISĖTOS VEIKLOS PREVENCIJOS IR NELEGALIOS IMIGRACIJOS PREVENCIJOS BEI KONTROLĖS SRITYJE 72 straipsnis Šalys nustato bendradarbiavimą, kurio tikslas – užkirsti kelią neteisėtai veiklai, pavyzdžiui: - neteisėtai veiklai ekonomikos srityje, įskaitant korupciją, - neteisėtiems sandoriams dėl įvairių prekių, įskaitant gamybines atliekas, - klastojimui. Bendradarbiavimas pirmiau nurodytose srityse bus grindžiamas tarpusavio konsultacijomis ir glaudžia tarpusavio sąveika. Gali būti teikiama techninė ir administracinė pagalba taip pat ir šiose srityse: - nacionalinių teisės aktų neteisėtos veiklos srityje projektų kūrimo, - informacijos centrų kūrimo, - institucijų, užsiimančių neteisėtos veiklos prevencija, darbo efektyvumo didinimo, - personalo rengimą ir tyrimų infrastruktūrų kūrimo, - abipusiai priimtinų priemonių, neleidžiančių užsiimti neteisėta veikla, kūrimo. 73 straipsnis Pinigų plovimas 1. Šalys susitaria dėl būtinumo dėti pastangas ir bendradarbiauti, kad būtų užkirstas kelias naudoti jų finansines sistemas nusikalstamu būdu, ypač darant bendro pobūdžio ir su narkotikais susijusius nusikaltimus, įgytų pajamų plovimui. 2. Bendradarbiavimas šioje srityje apima administracinę ir techninę pagalbą siekiant nustatyti tinkamus kovos su pinigų plovimu standartus, lygiaverčius tiems, kurie yra priimti Bendrijoje ir tarptautiniuose šios srities forumuose, įskaitant Finansinių veiksmų specialios paskirties grupę (angl. FATF). 74 straipsnis Narkotikai Šalys pagal savo atitinkamus įgaliojimus ir kompetenciją bendradarbiauja, kad didėtų politikos ir priemonių veiksmingumas ir efektyvumas kovojant su narkotikų ir psichotropinių medžiagų neteisėta gamyba, tiekimu ir prekyba, prekursorių naudojimo ne pagal paskirtį prevencija, taip pat narkotikų paklausos prevencijos ir mažinimo skatinimas. Bendradarbiavimas šioje srityje grindžiamas abipusėmis konsultacijomis ir glaudžiu Šalių bendradarbiavimu nustatant tikslus ir priemones įvairiose su narkotikais susijusiose srityse. 75 straipsnis Nelegali imigracija 1. Valstybės narės ir Gruzija susitaria bendradarbiauti siekdamos užkirsti kelią nelegaliai imigracijai ir ją kontroliuoti. Tuo tikslu: - Gruzija sutinka be jokių tolesnių formalumų priimti visus savo piliečius, nelegaliai esančius valstybės narės teritorijoje ir sugrąžinamus pastarosios prašymu, - ir kiekviena valstybė narė sutinka be jokių tolesnių formalumų priimti visus savo piliečius, kaip apibrėžta Bendrijos tikslais, nelegaliai esančius Gruzijos teritorijoje ir sugrąžinamus pastarosios prašymu. Minėtais tikslais valstybės narės ir Gruzija savo piliečiams taip pat suteiks atitinkamus asmens dokumentus. 2. Gruzija sutinka sudaryti dvišalius susitarimus su valstybėmis narėmis, kurios to prašo, dėl konkrečių įsipareigojimų dėl readmisijos, įskaitant įsipareigojimą dėl kitų šalių piliečių ir asmenų be pilietybės, atvykusių į bet kurią tokią valstybę narę iš Gruzijos arba atvykusių į Gruziją iš bet kurios tokios valstybės narės teritorijos, readmisijos. 3. Bendradarbiavimo taryba apsvarsto, kokios kitos pastangos gali būti dedamos siekiant užkirsti kelią nelegaliai imigracijai ir ją kontroliuoti. IX ANTRAŠTINĖ DALIS KULTŪRINIS BENDRADARBIAVIMAS 76 straipsnis Šalys įsipareigoja skatinti kultūrinį bendradarbiavimą ir sudaryti jam palankias sąlygas. Prireikus Bendrijos arba kurios nors valstybės narės ar kelių valstybių narių kultūrinio bendradarbiavimo programos gali tapti bendradarbiavimo objektu, taip pat gali būti plėtojama kitokia abi Šalis dominanti veikla. Bendradarbiavimas gali apimti: - keitimąsi informacija ir patirtimi paminklų, istorinių vietų (architektūrinio paveldo) bei muziejinių vertybių apsaugos ir išsaugojimo srityje, - institucijų, menininkų ir kitų kultūros srityje dirbančių asmenų kultūrinius mainus, - literatūros kūrinių vertimą. X ANTRAŠTINĖ DALIS FINANSINIS BENDRADARBIAVIMAS TECHNINĖS PAGALBOS SRITYJE 77 straipsnis Kad būtų pasiekti šio Susitarimo tikslai, pagal 78, 79 ir 80 straipsnius Gruzija naudojasi laikina Bendrijos finansine parama, teikiama kaip techninė pagalba negrąžinamų subsidijų forma. Šios paramos tikslas – pagreitinti Gruzijos ekonomikos pertvarkymą. 78 straipsnis Ši finansinė pagalba teikiama pagal TACIS programą, numatytą atitinkamame Tarybos reglamente. 79 straipsnis Bendrijos finansinės pagalbos tikslai ir sritys nustatomi orientacinėje programoje, atspindinčioje prioritetus, dėl kurių Šalys susitars atsižvelgdamos į Gruzijos reikmes, sektorinius lėšų įsisavinimo pajėgumus ir reformos raidą. Šalys apie tai informuoja Bendradarbiavimo tarybą. 80 straipsnis Kad skiriami ištekliai būtų optimaliai naudojami, Šalys užtikrina, kad Bendrijos techninės pagalbos įnašai būtų daromi juos glaudžiai koordinuojant su gaunamais iš kitų šaltinių, tokių kaip valstybės narės, kitos šalys ir tarptautinės organizacijos, pavyzdžiui, Tarptautinis rekonstrukcijos ir plėtros bankas ir Europos rekonstrukcijos ir plėtros bankas. XI ANTRAŠTINĖ DALIS INSTITUCINĖS, BENDROSIOS IR BAIGIAMOSIOS NUOSTATOS 81 straipsnis Įsteigiama Bendradarbiavimo taryba, kuri prižiūri šio Susitarimo įgyvendinimą. Ji renkasi kartą per metus ministrų lygiu. Ji nagrinėja visus svarbesnius klausimus, kylančius taikant Susitarimą, ir bet kuriuos kitus abipusiai svarbius dvišalius ar tarptautinius klausimus siekdama šio Susitarimo tikslų. Bendradarbiavimo taryba abiejų Šalių susitarimu taip pat gali teikti atitinkamas rekomendacijas. 82 straipsnis 1. Bendradarbiavimo tarybą sudaro Europos Sąjungos Tarybos nariai bei Europos Bendrijų Komisijos nariai ir Gruzijos Vyriausybės nariai. 2. Bendradarbiavimo taryba nustato savo darbo tvarkos taisykles. 3. Bendradarbiavimo tarybai paeiliui pirmininkauja Bendrijos atstovas ir Gruzijos Vyriausybės atstovas. 83 straipsnis 1. Bendradarbiavimo tarybai atlikti savo pareigas padeda Bendradarbiavimo komitetas, kurį sudaro Europos Sąjungos Tarybos narių atstovai bei Europos Bendrijų Komisijos atstovai ir Gruzijos Vyriausybės atstovai, paprastai vyresniųjų valstybės tarnautojų lygio. Bendradarbiavimo komitetui paeiliui pirmininkauja Bendrija ir Gruzija. Savo darbo tvarkos taisyklėse Bendradarbiavimo taryba nustato Bendradarbiavimo komiteto pareigas, kurios apima Bendradarbiavimo tarybos posėdžių parengimą, ir kaip Komitetas turi veikti. 2. Bendradarbiavimo taryba gali bet kuriuos savo įgaliojimus perduoti Bendradarbiavimo komitetui, kuris užtikrina veiklos tęstinumą tarp Bendradarbiavimo tarybos posėdžių. 84 straipsnis Bendradarbiavimo taryba gali nuspręsti steigti bet kuriuos kitus specialius komitetus ar organus, kurie gali padėti jai atlikti jos pareigas, ir nustatyti tokių komitetų ar organų sudėtį ir pareigas bei kaip jie turi veikti. 85 straipsnis Nagrinėdama bet kurį klausimą, kylantį iš šio Susitarimo ir susijusį su nuostata, kurioje daroma nuoroda į kokį nors GATT/PPO straipsnį, Bendradarbiavimo taryba kiek įmanoma atsižvelgia į to GATT/PPO straipsnio aiškinimą, kurio paprastai laikosi PPO narės. 86 straipsnis Įsteigiamas Parlamentinis bendradarbiavimo komitetas. Tai yra forumas, kuriame susitinka ir keičiasi nuomonėmis Gruzijos Parlamento ir Europos Parlamento atstovai. Savo posėdžių periodiškumą nustato pats komitetas. 87 straipsnis 1. Parlamentinį bendradarbiavimo komitetą sudaro Europos Parlamento nariai ir Gruzijos Parlamento nariai. 2. Parlamentinis bendradarbiavimo komitetas nustato savo darbo tvarkos taisykles. 3. Parlamentiniam bendradarbiavimo komitetui pakaitomis pirmininkauja atitinkamai Europos Parlamentas ir Gruzijos Parlamentas pagal nuostatas, kurios turi būti nustatytos darbo tvarkos taisyklėse. 88 straipsnis Parlamentinis bendradarbiavimo komitetas gali iš Bendradarbiavimo tarybos prašyti atitinkamos informacijos apie šio Susitarimo įgyvendinimą, o ši prašomą informaciją pateikia komitetui. Parlamentinis bendradarbiavimo komitetas informuojamas apie Bendradarbiavimo tarybos rekomendacijas. Parlamentinis bendradarbiavimo komitetas gali teikti rekomendacijas Bendradarbiavimo tarybai. 89 straipsnis 1. Atsižvelgiant į šio Susitarimo taikymo sritį kiekviena Šalis įsipareigoja užtikrinti, kad kitos Šalies fiziniai ir juridiniai asmenys, nediskriminuojant jos piliečių atžvilgių, galėtų kreiptis į Šalių kompetentingus teismus ir administracinius organus, kad apgintų asmenines teises ir savo nuosavybės teises, įskaitant su intelektine, pramonine ir komercine nuosavybe susijusias teises. 2. Pagal savo atitinkamą kompetenciją Šalys: - skatina kreiptis į arbitražą sprendžiant ginčus, kylančius iš Bendrijos ir Gruzijos ūkio subjektų sudarytų komercinių ir bendradarbiavimo sandorių, - susitaria, kad, perdavus arbitražui spręsti ginčą, kiekviena ginčo Šalis gali, išskyrus atvejus, kai Šalių pasirinkto arbitražo centro taisyklės nustato kitaip, pasirinkti savo arbitrą nepaisant jo pilietybės, ir kad pirmininkaujantis trečias arbitras arba vienintelis arbitras gali būti trečiosios valstybės pilietis, - rekomenduos savo ūkio subjektams bendru sutarimu rinktis savo sutartims taikytiną teisę, - skatina taikyti Jungtinių Tautų Tarptautinės prekybos teisės komisijos (Uncitral) parengtas arbitražo taisykles ir kreiptis į valstybės, pasirašiusios 1958 m. birželio 10 d. pasirašytą Konvenciją dėl užsienio arbitražų sprendimų pripažinimo ir vykdymo, arbitražo centrą. 90 straipsnis Jokia šio Susitarimo nuostata netrukdo Šaliai imtis priemonių: a) kurias ji mano esant būtinas, kad nebūtų atskleista informacija, prieštaraujanti jos esminiams saugumo interesams; b) susijusių su ginklų, šaudmenų ar karinių medžiagų gamyba ar prekyba arba gynybos tikslams reikalingais moksliniais tyrimais, taikomąja veikla ar gamyba, jei tokios priemonės nepakenkia produktų, kurie nėra skirti konkrečiai kariniams tikslams, konkurencijos sąlygoms; c) kurias ji mano esant būtinas jos saugumui užtikrinti kilus šalies viduje rimtiems neramumams, keliantiems grėsmę viešosios tvarkos palaikymui, karo arba karo grėsmę keliančios didelės tarptautinės įtampos metu arba būtinas tam, kad ji galėtų įvykdyti savo įsipareigojimus, prisiimtus taikai ir tarptautiniam saugumui užtikrinti; d) kurias ji mano esant būtinas, kad galėtų laikytis savo tarptautinių prievolių ir įsipareigojimų dėl dvejopo naudojimo pramoninių prekių ir technologijų kontrolės. 91 straipsnis 1. Srityse, kurioms taikomas šis Susitarimas, ir nepažeidžiant jokių specialių jame esančių nuostatų: - Bendrijai taikomos Gruzijos priemonės neturi diskriminuoti valstybių narių, jų piliečių arba jų bendrovių ar firmų, - Gruzijai taikomos Bendrijos priemonės neturi diskriminuoti Gruzijos piliečių arba jos bendrovių ar firmų, 2. Šio straipsnio 1 dalies nuostatos nepažeidžia Šalių teisės taikyti atitinkamas savo teisės aktų nuostatas mokesčių mokėtojams, kurių sąlygos nėra identiškos pagal nuolatinę gyvenamąją vietą. 92 straipsnis 1. Kiekviena Šalis gali Bendradarbiavimo tarybai perduoti bet kurį ginčą, susijusį su šio Susitarimo taikymu ar aiškinimu. 2. Bendradarbiavimo taryba gali išspręsti ginčą pateikdama rekomendaciją. 3. Jei neįmanoma išspręsti ginčo pagal šio straipsnio 2 dalį, bet kuri Šalis gali pranešti kitai Šaliai apie taikintojo paskyrimą; kita Šalis per du mėnesius turi paskirti antrą taikintoją. Taikant šią procedūrą, Bendrija ir jos valstybės narės yra laikomos viena ginčo Šalimi. Bendradarbiavimo taryba paskiria trečią taikintoją. Taikintojų rekomendacijos priimamos balsų dauguma. Šios rekomendacijos nėra privalomos Šalims. 4. Bendradarbiavimo taryba gali nustatyti ginčų sprendimo tvarkos taisykles. 93 straipsnis Šalys susitaria greitai atitinkamais kanalais bet kurios Šalies prašymu konsultuotis, kad aptartų bet kurį klausimą dėl šio Susitarimo aiškinimo ar įgyvendinimo ir kitus svarbius Šalių santykių aspektus. Šio straipsnio nuostatos neturi jokios įtakos 14, 92 ir 98 straipsniams ir jų nepažeidžia. 94 straipsnis Pagal šį Susitarimą Gruzijai suteikiamas režimas jokiu atveju neturi būti palankesnis negu tas, kurį valstybės narės suteikia viena kitai. 95 straipsnis Šiame Susitarime sąvoka "Šalys" reiškia Gruziją ir Bendriją arba valstybes nares, arba Bendriją ir valstybes nares pagal jų atitinkamas galias. 96 straipsnis Tiek, kiek reikalams, kuriems taikomas šis Susitarimas, yra taikoma Energetikos chartijos sutartis ir jos protokolai, ta sutartis ir protokolai, jiems įsigaliojus, yra taikomi tokiems reikalams, bet tik tokiu mastu, kokiu toks taikymas yra jame nustatytas. 97 straipsnis Šis Susitarimas sudaromas pradiniam 10 metų laikotarpiui. Susitarimas kiekvienais metais automatiškai pratęsiamas, jei nė viena Šalis, likus šešiems mėnesiams iki jo galiojimo pabaigos, raštu nepraneša kitai Šaliai apie Susitarimo denonsavimą. 98 straipsnis 1. Šalys imasi bet kokių bendro pobūdžio arba konkrečių priemonių, kurių reikia jų įsipareigojimams pagal Susitarimą vykdyti. Jos pasirūpina, kad Susitarime išdėstyti tikslai būtų pasiekti. 2. Jeigu kuri nors Šalis mano, kad kita Šalis neįvykdė šiame Susitarime numatyto įsipareigojimo, ji gali imtis atitinkamų priemonių. Prieš tai, išskyrus ypatingos skubos atvejus, ji pateikia Bendradarbiavimo tarybai visą informaciją, būtiną išsamiai padėties analizei, kad būtų rastas abiem Šalim priimtinas sprendimas. Pasirenkant šias priemones, pirmenybė turi būti teikiama toms, kurios mažiausiai trikdo Susitarimo funkcionavimą. Jei kita Šalis prašo, apie šias priemones nedelsiant pranešama Bendradarbiavimo tarybai. 99 straipsnis I, II, III, IV bei V priedas ir protokolas sudaro neatskiriamą šio Susitarimo dalį. 100 straipsnis Šis Susitarimas, kol asmenys ir ūkio subjektai pagal jį įgis lygiavertes teises, neturi poveikio teisėms, kurias jie turi pagal susitarimus, saistančius vieną ar daugiau valstybių narių ir Gruziją, išskyrus Bendrijos kompetencijai priklausančias sritis ir tiek, kiek tai neprieštarauja valstybių narių įsipareigojimams pagal šį Susitarimą jų kompetencijai priklausančiose srityse. 101 straipsnis Šis Susitarimas taikomas teritorijoms, kuriose yra taikomos Europos bendrijos, Europos anglių ir plieno bendrijos ir Europos atominės energijos bendrijos steigimo sutartys, laikantis tose sutartyse nustatytų sąlygų, ir Gruzijos teritorijai. 102 straipsnis Šio Susitarimo depozitaras yra Europos Sąjungos Tarybos Generalinis sekretorius. 103 straipsnis Šio Susitarimo originalas, kurio tekstai anglų, danų, graikų, ispanų, italų, olandų, portugalų, prancūzų, suomių, švedų, vokiečių ir gruzinų kalbomis yra autentiški, deponuojamas Europos Sąjungos Tarybos Generaliniam sekretoriui. 104 straipsnis Šį Susitarimą Šalys patvirtina laikydamosi savo teisinių procedūrų. Šis Susitarimas įsigalioja antro mėnesio nuo tos dienos, kai Šalys praneša Europos Sąjungos Tarybos Generaliniam sekretoriui apie pirmoje pastraipoje minėtų procedūrų užbaigimą, pirmą dieną. Šis Susitarimas, jam įsigaliojus Gruzijos ir Bendrijos santykiams, pakeičia 1989 m. gruodžio 18 d. Briuselyje pasirašytą Europos ekonominės bendrijos bei Europos atominės energijos bendrijos ir Tarybų Socialistinių Respublikų Sąjungos susitarimą dėl prekybos ir ekonominio bei komercinio bendradarbiavimo. 105 straipsnis Jei iki tol, kol bus baigtos Susitarimo įsigaliojimui būtinos procedūros, kai kurių šio Susitarimo dalių nuostatos bus įgyvendintos sudarius Bendrijos ir Gruzijos tarpinį susitarimą, Šalys susitaria, kad susiklosčius tokioms aplinkybėms sąvoka "Susitarimo įsigaliojimo diena" reiškia tarpinio susitarimo įsigaliojimo dieną. +++++ TIFF +++++ Hecho en Luxemburgo, el veintidós de abril de mil novecientos noventa y seis.Udfærdiget i Luxembourg, den toogtyvende april nitten hundrede og seksoghalvfems.Geschehen zu Luxemburg am zweiundzwanzigsten April neunzehnhundertsechsundneunzig.Έγινε στο Λουξεμβούργο, στις είκοσι δύο Απριλίου χίλια εννιακόσια ενενήντα έξι.Done at Luxembourg on the twenty-second day of April in the year one thousand nine hundred and ninety-six.Fait à Luxembourg, le vingt-deux avril mil neuf cent quatre-vingt-seize.Fatto a Lussemburgo, addì ventidue aprile millenovecentonovantasei.Gedaan te Luxemburg, de tweeëntwintigste april negentienhonderd zesennegentig.Feito no Luxemburgo, em vinte e dois de Abril de mil novecentos e noventa e seis.Tehty Luxemburgissa kahdentenakymmenentenätoisena päivänä huhtikuuta vuonna tuhatyhdeksänsataayhdeksänkymmentäkuusi.Som skedde i Luxemburg den tjugoandra april nittonhundranittiosex. Pour le Royaume de BelgiqueVoor het Koninkrijk BelgiëFür das Königreich Belgien +++++ TIFF +++++ Cette signature engage également la Communauté française, la Communauté flamande, la Communauté germanophone, la Région wallonne, la Région flamande et la Région de Bruxelles-Capitale. Deze handtekening verbindt eveneens de Vlaamse Gemeenschap, de Franse Gemeenschap, de Duitstalige Gemeenschap, het Vlaamse Gewest, het Waalse Gewest en het Brusselse Hoofdstedelijke Gewest. Diese Unterschrift verbindet zugleich die Deutschsprachige Gemeinschaft, die Flämische Gemeinschaft, die Französische Gemeinschaft, die Wallonische Region, die Flämische Region und die Region Brüssel-Hauptstadt. For Kongeriget Danmark +++++ TIFF +++++ Für die Bundesrepublik Deutschland +++++ TIFF +++++ Για την Ελληνική Δημοκρατία +++++ TIFF +++++ Por el Reino de España +++++ TIFF +++++ Pour la République française +++++ TIFF +++++ Thar ceann na hÉireannFor Ireland +++++ TIFF +++++ Per la Repubblica italiana +++++ TIFF +++++ Pour le Grand-Duché de Luxembourg +++++ TIFF +++++ Voor het Koninkrijk der Nederlanden +++++ TIFF +++++ Für die Republik Österreich +++++ TIFF +++++ Pela República Portuguesa +++++ TIFF +++++ Suomen tasavallan puolestaFör Republiken Finland +++++ TIFF +++++ För Konungariket Sverige +++++ TIFF +++++ For the United Kingdom of Great Britain and Northern Ireland +++++ TIFF +++++ Por las Comunidades Europeas For De Europæiske Fællesskaber Für die Europäischen Gemeinschaften Για τις Ευρωπαϊκές Κοινότητες For the European Communities Pour les Communautés européennes Per le Comunità europee Voor de Europese Gemeenschappen Pelas Comunidades Europeias Euroopan yhteisöjen puolesta För Europeiska gemenskaperna +++++ TIFF +++++ +++++ TIFF +++++ +++++ TIFF +++++ [1] Susitarimas, sudarytas vienuolika Europos Sąjungos oficialiųjų kalbų (ispanų, danų, vokiečių, graikų, anglų, prancūzų, italų, olandų, portugalų, suomių, švedų), buvo paskelbtas OL L 205, 1999 8 4, p. 3.Redakcijos čekų, estų, latvių, lietuvių, vengrų, maltiečių, lenkų, slovakų ir slovėnų kalbomis skelbiamos šiame 2004 m. specialiojo leidimo tome. -------------------------------------------------- PRIDEDAMŲ DOKUMENTŲ SĄRAŠAS -------------------------------------------------- I PRIEDAS NEPRIKLAUSOMOMS VALSTYBĖMS PAGAL 9 STRAIPSNIO 3 DALĮ GRUZIJOS TEIKIAMŲ PRANAŠUMŲ ORIENTACINIS SĄRAŠAS Visos nepriklausomos valstybės: 1. Netaikomi jokie importo muitai. 2. Importui netaikomas joks PVM arba akcizas. 3. Speciali nekomercinių operacijų, įskaitant tokių operacijų metų atliekamus mokėjimus, sistema. -------------------------------------------------- II PRIEDAS 42 STRAIPSNYJE NURODYTOS INTELEKTINĖS, PRAMONINĖS IR KOMERCINĖS NUOSAVYBĖS KONVENCIJOS 1. 42 straipsnio 2 dalis susijusi su šiomis daugiašalėmis konvencijomis: - Tarptautinė konvencija dėl atlikėjų, fonogramų gamintojų ir transliuojančiųjų organizacijų apsaugos (Roma, 1961 m.), - Madrido sutarties dėl tarptautinės ženklų registracijos protokolas (Madridas, 1989 m.), - Nicos sutartis dėl tarptautinės prekių ir paslaugų ženklų registravimo klasifikacijos (Ženeva, 1977 m., su pakeitimais, padarytais 1979 m.), - Budapešto sutartis dėl tarptautinio mikroorganizmų deponavimo pripažinimo patentavimo procedūros reikmėms (1977 m., su pakeitimais, padarytais 1980 m.), - Tarptautinė konvencija dėl naujų augalų veislių apsaugos (UPOV) (1991 m. Ženevos aktas). 2. Bendradarbiavimo taryba gali rekomenduoti, kad 42 straipsnio 2 dalis būtų taikoma kitoms daugiašalėms konvencijoms. Jeigu intelektinės, pramoninės ir komercinės nuosavybės srityje kils problemų, kurios turės įtakos prekybos sąlygoms, bet kurios Šalies prašymu bus surengtos skubios konsultacijos, siekiant rasti abipusiai priimtiną sprendimą. 3. Šalys patvirtina įsipareigojimų pagal šias daugiašales konvencijas svarbą: - Berno konvencija dėl literatūros ir meno kūrinių apsaugos (1971 m. Paryžiaus aktas), - Paryžiaus konvencija dėl pramoninės nuosavybės apsaugos (1967 m. Stokholmo aktas su pakeitimais, padarytais 1979 m.), - Madrido sutartis dėl tarptautinės ženklų registracijos (1967 m. Stokholmo aktas su pakeitimais, padarytais 1979 m.), - Patentinės kooperacijos sutartis (Vašingtonas, 1970 m., su pakeitimais, padarytais 1979 m. ir 1984 m.). 4. Įsigaliojus šiam Susitarimui, intelektinės, pramoninės ir komercinės nuosavybės pripažinimo ir apsaugos srityje Gruzija Bendrijos bendrovėms ir piliečiams taiko ne mažiau palankų režimą nei tas, kuris pagal dvišalius susitarimus taikomas bet kuriai trečiajai šaliai. 5. Šio straipsnio 4 dalies nuostatos netaikomos pranašumams, kuriuos Gruzija abipusiškumo pagrindu suteikė bet kuriai trečiajai šaliai ir kuriuos ji suteikė kitai buvusios TSRS šaliai. -------------------------------------------------- III PRIEDAS 26 STRAIPSNIO 3 DALYJE NURODYTOS FINANSINĖS PASLAUGOS Finansinė paslauga yra bet kuri Šalies finansinių paslaugų teikėjo siūloma finansinio pobūdžio paslauga. Finansinės paslaugos apima šių rūšių veiklą: A. Visos draudimo ir su draudimu susijusios paslaugos 1. Tiesioginis draudimas (įskaitant bendrą draudimą): i) gyvybės ii) ne gyvybės 2. Perdraudimas ir retrocesija 3. Draudimo tarpininkavimas, pavyzdžiui, maklerio ir atstovavimo paslaugos 4. Draudimo pagalbinės paslaugos, tokios kaip konsultavimas, aktuarijaus paslaugos, rizikos įvertinimas ir žalos sureguliavimo paslaugos B. Bankininkystės ir kitos finansinės paslaugos (išskyrus draudimą) 1. Indėlių ir kitų grąžintinų lėšų priėmimas iš gyventojų 2. Visų rūšių skolinimas, įskaitant vartojimo kreditą, hipotekinę paskolą, faktoringą ir prekybinio sandorio finansavimą 3. Finansinis lizingas 4. Visos mokėjimo ir pinigų pervedimo paslaugos, įskaitant kredito ir debito korteles, kelionės čekius ir bankų vekselius 5. Garantijos ir finansiniai įsipareigojimai 6. Prekiavimas savo sąskaita arba klientų sąskaita biržoje, nebiržinėje rinkoje ar kitaip: a) pinigų rinkos priemonėmis (čekiais, vekseliais, indėlių sertifikatais ir pan.) b) užsienio valiuta c) išvestiniais produktais, įskaitant būsimuosius sandorius ir opcionus, bet jais neapsiribojant d) valiutų keitimo kurso ir palūkanų normos priemonėmis, įskaitant apsikeitimo sandorius, susitarimus dėl išankstinio palūkanų normos sandorio ir pan. e) perleidžiamais vertybiniais popieriais f) kitais apyvarčiais dokumentais ir finansiniais aktyvais, įskaitant tauriuosius metalus 7. Dalyvavimas visų rūšių vertybinių popierių emisijose, įskaitant vertybinių popierių išplatinimą ir agento paslaugas, platinant (viešu ar uždaru būdu), ir su tokiomis emisijomis susijusių paslaugų teikimas 8. Finansų maklerio paslaugos 9. Turto valdymas, pavyzdžiui, grynųjų arba portfelio valdymas, visų formų kolektyvinių investicijų valdymas, pensijų fondų valdymas, globojamų indėlių ir patikos paslaugos 10. Atsiskaitymo ir tarpuskaitos (kliringo) paslaugos finansiniam turtui, įskaitant vertybinius popierius, išvestinius produktus ir kitas apyvarčias priemones 11. Patariamasis tarpininkavimas ir kitos pagalbinės finansinės paslaugos visų rūšių veiklai, išvardytai 1–10 punktuose, įskaitant kredito nurodymą ir analizę, investicijų ir portfelio sudarymo tyrimą ir patarimus, patarimus dėl turto įsigijimo bei bendrovės pertvarkymo ir strategijos 12. Finansinės informacijos teikimas ir perdavimas bei finansinių duomenų tvarkymas ir su juo susijusi kitų finansinių paslaugų teikėjų programinė įranga Į finansinių paslaugų apibrėžimus neįtraukiama šių rūšių veikla: a) centrinių bankų arba kitų valstybinių institucijų, vykdančių pinigų ir keitimo kurso politiką, atliekama veikla b) centrinių bankų, vyriausybinių agentūrų ar departamentų arba viešųjų institucijų atliekama veikla vyriausybės sąskaita ar su vyriausybės garantija, išskyrus atvejus, kai tą veiklą gali vykdyti finansinių paslaugų teikėjai, konkuruojantys su tokiais viešaisiais subjektais c) veikla, priklausanti socialinės apsaugos ar viešųjų pensijų planų įstatyminei sistemai, išskyrus atvejus, kai tą veiklą gali vykdyti finansinių paslaugų teikėjai, konkuruojantys su viešaisiais subjektais ar privačiomis institucijomis -------------------------------------------------- IV PRIEDAS BENDRIJOS IŠLYGOS PAGAL 23 STRAIPSNIO 2 DALĮ Kasyba Kai kuriose valstybėse narėse kasybos ir gamtos turtų gavybos teisėms ne Bendrijos kontroliuojamoms bendrovėms gauti gali būti reikalinga koncesija. Žuvininkystė Prieiga prie biologinių išteklių ir žvejybos rajonų, esančių jūrų akvatorijoje, priklausančioje Bendrijos valstybių narių suverenitetui ar jurisdikcijai, ir naudojimasis jais yra leidžiami tik žvejybos laivams, plaukiojantiems su valstybės narės vėliava ir įregistruotiems Bendrijos valstybės narės teritorijoje, jeigu nenustatyta kitaip. Nekilnojamojo turto pirkimas Kai kuriose valstybėse narėse ne Bendrijos bendrovėms perkant nekilnojamąjį turtą yra taikomi apribojimai. Audiovizualinės paslaugos, įskaitant radiją Nacionalinis režimas produkcijai ir platinimui, įskaitant transliavimą ir kitas perdavimo visuomenei formas, gali būti taikomas tik audiovizualiniams kūriniams, atitinkantiems tam tikrus kilmės kriterijus. Telekomunikacijų paslaugos, įskaitant judriojo ir palydovinio ryšio paslaugas Rezervuotos paslaugos Kai kuriose valstybėse narėse galimybė patekti į rinką, susijusi su papildomomis paslaugomis ir infrastruktūra, yra ribojama. Specializuotos paslaugos Paslaugos, skirtos tik fiziniams asmenims, kurie yra valstybių narių piliečiai. Tam tikromis sąlygomis tie asmenys gali steigti bendroves. Žemės ūkis Kai kuriose valstybėse narėse nacionalinis režimas netaikomas bendrovėms, kurias kontroliuoja ne Bendrija ir kurios ketina imtis žemės ūkio verslo. Kad ne Bendrijos kontroliuojamos bendrovės galėtų įsigyti vynuogynus, reikia pranešti arba atitinkamais atvejais gauti leidimą. Naujienų agentūrų paslaugos Kai kuriose valstybėse narėse ribojamas užsieniečių dalyvavimas leidybos bendrovėse ir transliavimo bendrovėse. -------------------------------------------------- V PRIEDAS GRUZIJOS IŠLYGOS PAGAL 23 STRAIPSNIO 4 DALĮ 1. Dabartiniai Gruzijos investicijų teisės aktai reikalauja, kad užsienio bendrovių investicijos ir Gruzijos bendrovių, kurių kontrolinis paketas priklauso valstybei [1], investicijoms būtų gautos Gruzijos kompetentingų institucijų išduodamos licencijos. Tokių licencijų išdavimo sąlygos nediskriminuoja privačių Gruzijos ir užsienio bendrovių, kaip nustatyta Gruzijos teisėje. Toks licencijavimas negali būti naudojamas siekiant panaikinti Bendrijos įmonėms pagal šio Susitarimo 23 straipsnio 4 dalį suteikiamą naudą arba apeiti bet kurią kitą šio Susitarimo nuostatą. Pirmiausia jis negali būti naudojamas siekiant sukliudyti bet kurios ekonominės veiklos srities Bendrijos įmonių įsisteigimą, išskyrus toliau numatytus atvejus. Jokia licencija negali būti panaikinama be tinkamo pagrindo ir bet kuris toks panaikinimas gali būti apskųstas bei prireikus jam gali būti taikoma ginčų sprendimo tvarka. Ne vėliau kaip iki 1998 m. gruodžio 31 d. Gruzija užtikrina, kad jos teisės aktai dėl licencijavimo atitiktų standartinę tarptautinę praktiką, pirmiausia Bendrijos teisės aktus. Bendrija teikia techninę pagalbą šioje srityje. Šiuo pereinamuoju laikotarpiu Gruzija nesiima jokių priemonių ar veiksmų, kurie labiau apribotų Bendrijos bendrovių įsisteigimo ir veiklos sąlygas palyginti su sąlygomis, kurios buvo dieną prieš parafuojant šį Susitarimą. 2. Užsienio investicijos draudžiamos šiose srityse: - Gruzijos gynybos ir saugumo, - narkotinių ir psichotropinių medžiagų paruošimas ir pardavimas, - augalų, kuriuose yra narkotinių arba nuodingųjų medžiagų, auginimas ir pardavimas. 3. Užsienio bendrovei reikia gauti specialų Gruzijos kompetentingų institucijų leidimą, jei ji pageidauja vykdyti veiklą teritorijoje, kuri yra arčiau kaip 20 km nuo Gruzijos sienos, arba kitose zonose, kurios yra nurodytos kaip gyvybiškai svarbios nacionalinio saugumo arba Gruzijos aplinkos apsaugos požiūriu. 4. Pagal Gruzijos teisės aktų reikalavimus, toliau išvardytose ekonominės veiklos srityse valstybei turi priklausyti ne mažiau kaip 51 % įmonių, kurių kapitale dalyvauja užsieniečiai, akcijų. Šis procentas gali būti sumažintas Gruzijos Parlamento sprendimu: - dujotiekių ir naftotiekių eksploatacija, ryšiai ir elektros linijos, nacionalinės svarbos šilumos tiekimo linijos ir jų eksploatavimui būtini pastatai bei kiti įrenginiai, - Gruzijos nacionalinės svarbos automobilių keliai ir geležinkeliai, oro uostai ir jūrų uostai, - vertybinių popierių, banknotų, monetų ir pašto ženklų emisija, - pacientų, sergančių itin pavojingomis infekcinėmis ligomis, įskaitant užkrečiamas odos bei venerines ligas ir psichikos sutrikimus, gydymas, - gyvūnų, sergančių itin pavojingomis ligomis, gydymas, - žaliavinio spirito gamyba. 5. Kadangi Gruzijos teisės aktai ilgalaikės žemės nuomos srityje taiko vienodas sąlygas užsienio investuotojams ir Gruzijos nevalstybinėms įmonėms, ji šiuo metu neleidžia jiems įsigyti žemės arba gamtinių išteklių. 6. Užsienio bendrovės, pageidaujančios ieškoti arba eksploatuoti mineralines žaliavas arba išgauti ir eksploatuoti Gruzijos arba Gruzijos kontinentinio šelfo gamtinius išteklius, turi gauti Gruzijos Vyriausybės koncesiją. Taikant šiame priede nurodytas išlygas, jokiu būdu negali būti sudarytos sąlygos režimui, kuris būtų mažiau palankus nei režimas, taikomas bet kurios trečiosios šalies bendrovėms. Bet koks šių apribojimų sumažinimas bus taikomas Bendrijos įmonėms taikant nacionalinį arba didžiausio palankumo režimą, atsižvelgiant į tai, kuris iš jų palankesnis. Tolesnė investicijas reglamentuojančių Gruzijos teisės aktų raida vyks laikantis Susitarimo nuostatų ir jo dvasios, įskaitant pirmiausia jo bendruosius principus, sąlygas, turinčias įtakos bendrovių įsisteigimui bei veiklai ir nuostatas dėl bendradarbiavimo teisėkūros srityje (I, IV ir V antraštinės dalys), taip pat Bendrijos ir Gruzijos pasikeitimo laiškais dėl bendrovių įsisteigimo. [1] Kaip apibrėžta šio Susitarimo bendroje deklaracijoje dėl "kontrolės" sąvokos. -------------------------------------------------- PROTOKOLAS dėl administracinių institucijų bendradarbiavimo muitinės veiklos srityje 1 straipsnis Sąvokų apibrėžimai Šiame protokole: a) muitų teisės aktai – tai visos Šalių teritorijose taikomos teisinės arba norminės nuostatos, reglamentuojančios prekių importą, eksportą, tranzitą ir pateikimą bet kuriai muitinės procedūrai, įskaitant draudimo, ribojimo ar kontrolės priemones; b) prašančioji institucija – tai Šalies tuo tikslu paskirta kompetentinga administracinė institucija, pateikusi prašymą suteikti pagalbą muitinės veiklos srityje; c) prašomoji institucija – tai Šalies tuo tikslu paskirta kompetentinga administracinė institucija, gavusi prašymą suteikti pagalbą muitinės veiklos srityje; d) asmens duomenys – tai visa informacija, susijusi su asmeniu, kurio tapatybė yra nustatyta arba gali būti nustatyta. 2 straipsnis Taikymo sritis 1. Šalys padeda viena kitai jų jurisdikcijos srityse šiame protokole nustatytu būdu ir sąlygomis užkirsti kelią, nustatyti ir tirti muitų teisės aktus pažeidžiančią veiklą. 2. Šiame protokole numatyta pagalba muitinės veiklos srityje taikoma bet kuriai Šalių administracinei institucijai, kompetentingai taikyti šį protokolą. Ji neturi įtakos taisyklėms, reglamentuojančioms savitarpio pagalbą baudžiamosiose bylose. Ji taip pat neapima informacijos, įskaitant dokumentus, gautus pagal įgaliojimus, kuriais naudojamasi teisminės institucijos prašymu, jei šios institucijos nesusitaria kitaip. 3 straipsnis Pagalba pagal prašymą 1. Prašančiosios institucijos prašymu prašomoji institucija jai pateikia visą svarbią informaciją, leidžiančią jai užtikrinti, kad būtų tinkamai taikomi muitų teisės aktai, įskaitant informaciją apie atskleistas ar planuojamas operacijas, kurios pažeidžia ar pažeistų tokius teisės aktus. 2. Prašančiosios institucijos prašymu prašomoji institucija informuoja ją, ar iš vienos Šalių teritorijos išvežtos prekės buvo tinkamai įvežtos į kitos Šalies teritoriją, prireikus nurodydama toms prekėms taikytą muitinės procedūrą. 3. Prašančiosios institucijos prašymu prašomoji institucija, atsižvelgdama į savo įstatymus, imasi būtinų priemonių užtikrinti, kad būtų stebima: a) fiziniai ar juridiniai asmenys, apie kuriuos yra rimtas pagrindas manyti, kad jie pažeidžia ar pažeidė muitų teisės aktus; b) vietos, kuriose prekių atsargos yra laikomos tokiu būdu, kad yra pagrindo įtarti, jog jos skirtos muitų teisės aktus pažeidžiančiai veiklai; c) prekių judėjimas, apie kurį pranešta kaip apie galimą muitų teisės aktų pažeidimą; d) transporto priemonės, apie kurias yra rimtas pagrindas manyti, kad jos buvo, yra arba gali būti naudojamos pažeidžiant muitų teisės aktus. 4 straipsnis Savo iniciatyva teikiama pagalba Šalys, vadovaudamosi savo įstatymais, taisyklėmis ir kitais teisės aktais, teikia viena kitai pagalbą be išankstinio prašymo, jeigu jos mano, kad tai būtina tinkamam muitų teisės aktų taikymui užtikrinti, ypač kai jos gauna informaciją, susijusią su: - veikla, kuri pažeidžia arba atrodo pažeidžianti tokius teisės aktus ir kuri gali sudominti kitą Šalį, - naujomis priemonėmis ar būdais, naudojamais atliekant tokius veiksmus, - prekėmis, apie kurias žinoma, kad jos susijusios su muitų teisės aktų pažeidimu, - fiziniais ar juridiniais asmenimis, apie kuriuos yra rimtas pagrindas manyti, kad jie pažeidžia ar pažeidė muitų teisės aktus, - transporto priemonėmis, apie kurias yra rimtas pagrindas manyti, kad jos buvo, yra arba gali būti naudojamos pažeidžiant muitų teisės aktus. 5 straipsnis Pateikimas/pranešimas Prašančiosios institucijos prašymu prašomoji institucija, vadovaudamasi savo teisės aktais, imasi visų būtinų priemonių, kad: - pristatytų visus dokumentus, - praneštų apie visus sprendimus, kuriems taikomas šis protokolas, adresatui, gyvenančiam arba įsisteigusiam jos teritorijoje. Tokiais atvejais 6 straipsnio 3 dalis taikoma tiek, kiek tai susiję su pačiu prašymu. 6 straipsnis Pagalbos prašymų forma ir turinys 1. Prašymai pagal šį protokolą pateikiami raštu. Kartu pateikiami dokumentai, kurių reikia prašymui įvykdyti. Kai tam tikromis aplinkybėmis reikia imtis skubių veiksmų, gali būti priimami ir žodiniai prašymai, bet jie nedelsiant turi būti patvirtinami raštu. 2. Pagal šio straipsnio 1 dalį pateikiamuose prašymuose nurodoma: a) prašymą pateikianti prašančioji institucija; b) priemonė, kurios prašoma imtis; c) prašymo objektas ir priežastys; d) įstatymai, taisyklės ir kiti susiję teisiniai dalykai; e) kiek įmanoma tikslesni ir išsamesni duomenys apie fizinius ar juridinius asmenis, esančius tyrimų objektu; f) atitinkamų faktų ir jau atliktų tyrimų santrauka, išskyrus 5 straipsnyje numatytus atvejus. 3. Prašymai pateikiami prašomosios institucijos oficialiąja kalba arba tokiai institucijai priimtina kalba. 4. Jei prašymas netenkina formalių reikalavimų, gali būti paprašyta jį pataisyti ar papildyti; tačiau tokiu atveju galima pradėti vykdyti prevencines priemones. 7 straipsnis Prašymų vykdymas 1. Tam, kad įvykdytų pagalbos prašymą, prašomoji institucija, atsižvelgdama į savo kompetencijos ribas ir turimus išteklius, veikia taip, tarsi ji veiktų savo iniciatyva arba kitų tos pačios Šalies institucijų prašymu, pateikdama jau turimą informaciją, atlikdama atitinkamus tyrimus arba pasirūpindama, kad jie būtų atlikti. Ši nuostata taip pat taikoma administraciniam padaliniui, kuriam prašomoji institucija nusiuntė prašymą, jei ji negali veikti savarankiškai. 2. Pagalbos prašymai vykdomi pagal prašomosios Šalies įstatymus, taisykles ir kitus teisės aktus. 3. Tinkamai įgalioti vienos Šalies pareigūnai kitos dalyvaujančios Šalies sutikimu ir jos nustatytomis sąlygomis gali iš prašomosios institucijos arba kitos institucijos, kuri yra pavaldi prašomajai institucijai, įstaigų gauti informaciją apie įvykdytą arba įtariamą muitų teisės aktų pažeidimą, kurios prašančiajai institucijai reikia šiame protokole nurodytiems tikslams. 4. Vienos Šalies pareigūnai kitos dalyvaujančios Šalies sutikimu ir jos nustatytomis sąlygomis gali dalyvauti pastarosios teritorijoje atliekamuose tyrimuose. 8 straipsnis Forma, kuria informacija turi būti perduodama 1. Prašomoji institucija perduoda prašančiajai institucijai tyrimų rezultatus dokumentų, patvirtintų dokumentų kopijų, ataskaitų ir panašia forma. 2. Šio straipsnio 1 dalyje numatyti dokumentai gali būti pakeičiami bet kuriuo pavidalu pateikiama kompiuterine informacija, skirta tam pačiam tikslui. 9 straipsnis Įsipareigojimo teikti pagalbą išimtys 1. Šalys gali atsisakyti teikti pagalbą, kaip numatyta šiame protokole, jei tai: a) galėtų pažeisti Gruzijos arba valstybės narės, gavusios pagalbos prašymą pagal šį protokolą, suverenitetą; b) galėtų pažeisti viešąją tvarką, saugumą ar kitus esminius interesus, pirmiausia, 10 straipsnio 2 dalyje nurodytais atvejais; c) yra susijęs su valiutos ar mokesčių teisės aktais, išskyrus muitų taikymą reglamentuojančius teisės aktus; d) atskleistų pramoninę, komercinę ar profesinę paslaptį. 2. Tais atvejais, kai prašančioji institucija prašo pagalbos, kurios ji pati paprašyta negalėtų suteikti, savo prašyme ji atkreipia dėmesį į šį faktą. Tada prašomoji institucija savo nuožiūra sprendžia, kaip atsakyti į tokį prašymą. 3. Jei atsisakoma suteikti pagalbą, prašančiajai institucijai nedelsiant raštu turi būti pranešta apie šį sprendimą ir jo motyvus. 10 straipsnis Keitimasis informacija ir konfidencialumas 1. Visa pagal šį protokolą bet kuria forma perduota informacija yra konfidenciali arba riboto naudojimo, atsižvelgiant į kiekvienoje Šalyje taikomas taisykles. Jai taikomas oficialaus slaptumo įsipareigojimas ir suteikiama apsauga, kokia taikoma panašiai informacijai pagal atitinkamus ją gavusios Šalies įstatymus ir atitinkamas nuostatas, taikomas Bendrijos institucijoms. 2. Asmens duomenimis gali būti keičiamasi tik tada, kai gaunanti Šalis įsipareigoja užtikrinti tokių duomenų apsaugą, kuri būtų bent lygiavertė apsaugai, tuo konkrečiu atveju taikomai informaciją teikiančioje Šalyje. 3. Gauta informacija naudojama tik šio protokolo tikslais. Jei viena iš Šalių pageidauja naudoti tokią informaciją kitais tikslais, ji turi gauti išankstinį rašytinį informaciją pateikusios institucijos sutikimą. Be to, ji turi laikytis bet kurių tos institucijos nustatytų apribojimų. 4. Šio straipsnio 3 dalis netrukdo informaciją naudoti teismo ar administracinėse bylose, vėli